Projek tebatan banjir akan dilaksanakan segera di Johor, kata JPS

Jabatan Pengairan dan Saliran (JPS) akan segera menjalankan projek rancangan tebatan banjir (RTB) terutama di Johor, selaras arahan yang diberikan Perdana Menteri Datuk Seri Anwar Ibrahim.

Terdahulu, Anwar mengumumkan projek RTB akan disegerakan selepas dihentikan sementara pada 6 Disember 2022 kerana tidak mematuhi peraturan serta diluluskan secara rundingan terus.

Ketua Pengarah JPS Datuk Dr Md Nasir Md Noh berkata pihaknya bercadang untuk menggunakan kaedah reka dan bina dalam projek RTB yang dilaksanakan nanti kerana ia disifatkan antara kaedah yang lebih cepat dan berkesan, lapor Bernama.

“Memang sudah ada di dalam senarai (projek RTB terutama di Johor), tinggal lagi hendak direalisasikan kaedah bagaimana, sama ada kaedah konvensional atau reka dan bina.

“Apabila Perdana Menteri maklumkan hendak cepat, maksudnya kalau hendak cepat kita perlu guna kaedah reka dan bina,” katanya kepada pemberita selepas merasmikan Majlis Jamuan Makan Malam Institut Jurutera Malaysia (IEM) Terengganu 2023, di sini malam tadi.

Katanya selain di Johor, JPS juga sedang mengenal pasti lokasi di negeri lain termasuk Sabah dan Sarawak yang perlu dijalankan projek RTB dengan segera bagi mengurangkan impak kejadian banjir.

Semasa mengadakan lawatan ke Pusat Pemindahan Sementara Sekolah Jenis Kebangsaan (Cina) Kampung Tengah di Segamat semalam, Anwar memberi jaminan bahawa projek RTB terutamanya di Johor, akan disegerakan operasinya bermula Jun ini.

Katanya proses tender projek tebatan banjir berkenaan harus disegerakan dan perlu beroperasi cepat memandangkan isu banjir di Johor terutamanya, merupakan sesuatu isu yang berulang.

Dalam pada itu Md Nasir berkata JPS akan menempatkan antara 10 hingga 20 lagi pam bergerak di kawasan kritikal di Johor bagi mempercepatkan aliran air banjir, sebagai tambahan kepada sekitar 15 pam bergerak yang telah dipasang di beberapa kawasan di Batu Pahat, Pontian dan Tangkak.

“Kami memang siap sedia dengan pam bergerak ini di seluruh negara. Contohnya kami ada sediakan (beberapa pam bergerak) di Terengganu dan sekiranya Terengganu tidak banjir kami akan ambil dan hantar ke Johor,” katanya.

Terdahulu dalam ucapannya Md Nasir berkata JPS telah melaksanakan konsep pengurusan banjir lebih efektif dengan mengaplikasikan pendekatan penyelesaian berasaskan alam semula jadi (NBS) terhadap tiga projek di Terengganu iaitu RTB Kemasik di Kemaman, Pembangunan Lembangan Sungai Bersepadu Sungai Kemaman dan RTB Bukit Payong di Marang.

Katanya reka bentuk ketiga-tiga projek tersebut menggunakan kawasan dataran banjir semula jadi sebagai storan air banjir bagi melindungi kawasan bandar dan perkampungan.

“Dataran banjir dan rizab sungai berfungsi sebagai kawasan takungan serta laluan air apabila hujan lebat dan banjir besar berlaku. Oleh itu, amat penting untuk pihak kerajaan mewartakan dataran banjir dan rizab sungai supaya tidak dibangunkan untuk tujuan lain,” katanya.


Atasi stress, diet sihat elak sakit rahang

Pernah tak anda mengalami keadaan apabila bangun tidur pada waktu pagi, anda berasa sakit hendak membuka mulut dan pipi terasa bengkak?

Mungkin anda mengalami tekanan fikiran atau stres dengan masalah malam sebelumnya? Tahukah anda sebenarnya stres boleh menjadi punca kepada sakit rahang?

Menurut pakar pergigian, Dr. Irma Shida Abu Samah, masalah kawasan rahang ini tidaklah dianggap sebagai satu penyakit tetapi ia lebih popular dengan gelaran Temporamandibular Joint Pain Disfunction Syndrome (TMPDS),” katanya.

Tambahnya, masalah TMJPDS terbahagi kepada dua. Ini termasuk melibatkan otot kebarangkalian terjadi adalah lebih kerap. Selain itu, pesakit akan mengadu sakit pada otot muka dan boleh juga menyebabkan pembesaran otot yang terlibat dalam pengunyahan.

“Masalah ini selalu terjadi kepada yang suka mengunyah pada waktu malam tanpa sedar (bruxism) atau suka mengetap gigi setiap masa atau semasa stress (clenching).

“Kadangkala tabiat buruk seperti menggigit pensel, menggigit dengan posisi rahang yang tidak betul dan mengepit telefon di antara telinga dan bahu semasa berbual juga boleh menyumbang ke arah masalah ini. Tampalan gigi yang tidak sempurna juga boleh menyumbang kepada TMJPDS,” ujarnya.

Dr. Irma memberitahu, masalah TMJPDS jenis kedua melibatkan sendi rahang itu sendiri. Masalah ini berlaku apabila terdapat perubahan kedudukan sendi atau sendi terkeluar dari soketnya.

“TMJPDS boleh dialami sama ada salah satu sendi atau kedua-duanya sekali. Tanda- tanda mereka yang mengalami masalah rahang TMJPDS ialah sakit pada kawasan sendi rahang dan otot pipi apabila terjaga pada waktu malam dan bangun pagi.

“Selain itu, gejala ini melibatkan sakit sendi rahang semasa mengunyah, menggigit, bercakap dan menguap, rasa sendat dan ketat ketika membuka dan menutup mulut, rahang berbunyi klik apabila digerakkan, sakit kawasan telinga berdekatan rahang yang terlibat, sakit kepala dan tengkuk tegang,” jelasnya.

Ada juga keadaan rahang dibuka terlalu luas ketika menguap atau ketawa besar, sendi rahang terus terkeluar dari soketnya dan mulut tidak dapat ditutup.

Keadaan ini, jelas beliau, digelar lockjaw dan sendi yang terlibat boleh dimasukkan kembali ke dalam soketnya secara menggerak-gerakkan rahang bawah dan perlahan-lahan masuk ke dalam soketnya semula. Ia kadangkala boleh dilakukan pesakit sendiri jika perkara ini sudah pernah berlaku kepadanya.

“Jika tidak berjaya, boleh ke klinik gigi untuk doktor gigi memposisi semula sendi rahang ke kedudukan asal. Jangan takut kerana prosedur ini tidak menyakitkan, anda cuma perlu bertenang, rehatkan rahang, tenangkan diri serta sentiasa mendengar arahan doktor supaya prosedur berjalan mudah.

“Kebanyakan masalah rahang yang disebut di atas bukanlah ancaman kepada kesihatan selagi tidak berkait dengan patologi tulang atau tisu lembut di kawasan itu. Ia selalunya self-limiting iaitu jarang menjadi satu keadaan serius dan selalunya sembuh dengan sendirinya,” katanya.

Kajian menunjukkan 90 peratus penghidap TMJPDS sembuh dengan sendiri tanpa rawatan definitif.

Tetapi dalam kes-kes tertentu terdapat beberapa usaha yang boleh dilakukan seperti memperbetulkan permukaan gigitan supaya gigitan pesakit lebih stabil dan tidak tinggi sebelah menyebabkan gigitan tidak simetri dan akan menyumbang kepada bebanan unilateral rahang.

“Doktor juga boleh membuat mouthguard untuk masalah gigitan kuat dan mengunyah gigi pada waktu malam. Pek ais boleh melegakan otot bengkak, begitu juga urutan lembut,”ujarnya.

Dalam pada itu, kata Dr. Irma, perkara utama yang boleh menjadi penyebab TMJPDS adalah stres dan kita perlu belajar menangani stres dengan bijak baik dari segi fizikal, emosional dan diet.

“Buat jadual tidur teratur supaya anda tidur lebih nyenyak sekali gus dapat menghentikan tabiat mengunyah dan mengetap gigi semasa tidur.

“Pastikan diet anda membantu dalam menangani stres dengan jadual makan teratur, ambil makanan yang sihat untuk mengelakkan penyakit serta elakkan kafein selepas pukul 6 petang untuk tidur malam yang lebih nyenyak. Sentiasa tenangkan hati dan bersikap positif,” katanya.


Masih seperti pembangkang, Rafizi hanya layak jadi ‘menteri persepsi’

Kenyataan semberono Rafizi Ramli berhubung pertemuan Menteri Besar Perlis Mohd Shukri Ramli dengan Perdana Menteri Datuk Seri Anwar Ibrahim, minggu lalu, jelas menunjukkan dia masih bermain dengan politik persepsi walaupun telah menjadi Menteri Ekonomi kerajaan PH-BN.

Jika melihat klip video perbahasan di Dewan Rakyat, Isnin lalu (19 Disember 2022), dapat diperhatikan dengan jelas gaya dan ungkapannya ketika mengulas isu dibangkitkan ahli Parlimen Putrajaya Datuk Dr Radzi Jidin itu, adalah caranya untuk menarik perhatian.

Meninggikan suara di dalam Dewan Rakyat ketika mengulas sesuatu isu bukan sesuatu yang biasa dilakukan oleh seorang menteri dalam kerajaan terdahulu.

Ketika Pakatan Harapan (PH) memerintah dahulu pun, tiada menteri daripada DAP yang meninggikan suara menjawab isu dibangkitkan Barisan Nasional (BN) yang ketika itu menjadi pembangkang. Rafizi patut belajar lagi daripada ‘isteri baharunya’ UMNO.

Namun, cara ahli Parlimen Pandan yang juga Timbalan Presiden PKR ketika mengulas pertemuan Shukri dan Anwar itu, sambil meninggikan suara, dilihat seperti menunjukkan kesombongan dan keterujaannya untuk berucap dalam Parlimen setelah menjadi kerajaan.

Malah, dengan gembiranya dia seolah-olah mengatakan Kerajaan Perlis di bawah pentadbiran Perikatan Nasional – kini menjadi pembangkang di Dewan Rakyat – merayu bantuan Kerajaan Pusat pimpinan PH-BN.

Apa yang Rafizi sebut?:

“Wakil dari kerajaan negeri yang pertama yang datang berjumpa Yang Amat Berhormat Tambun (Anwar) bukan daripada Pakatan (Harapan), bukan daripada Barisan Nasional…

“(Meninggikan suara)… daripada Perikatan Nasional daripada Perlis. Baru jadi ambil alih kerajaan datang berjumpa Menteri Kewangan meminta komitmen supaya dapat bagi bantuan kewangan daripada Pusat…

“Yang pertama sekali datang jumpa untuk minta bantuan kewangan bukan daripada Barisan Nasional… bukan daripada GPS (Gabungan Parti Sarawak)… bukan daripada Perikatan… tapi yang di bawah Perikatan Nasional,” katanya.

Jelas daripada kenyataan itu, Rafizi mahu memalukan dan menunjukkan kepada rakyat, bahawa kerajaan negeri pimpinan Perikatan Nasional tanpa rasa segan terpaksa merayu bantuan daripada kerajaan PH-BN.

Sebaliknya, apa yang berlaku sebagaimana penjelasan Shukri ialah Kerajaan Perlis dijemput oleh Anwar sendiri untuk mengadakan pertemuan.

Dalam sidang media di Dewan Undangan Negeri (DUN) Perlis semalam, Shukri berkata pertemuannya dengan Anwar bagi memenuhi undangan daripada Perdana Menteri setelah Perlis kini ditadbir oleh Perikatan Nasional.

“Apabila saya melihat perbahasan dalam sidang Parlimen semalam, Rafizi ada menyebutkan hal berkenaan dalam perbahasan. Saya rasa kesal kerana ia bagaikan satu penghinaan kepada rakyat Perlis yang memilih PN pada Pilihan Raya Umum ke-15 lalu.

“Saya hadir berjumpa Perdana Menteri pun dalam suasana mesra dan lebih banyak membincangkan mengenai perkembangan semasa dan pembangunan di Perlis,” kata Shukri.

Beliau turut kesal dengan kenyataan Rafizi yang mempolitikkan pertemuan itu yang memberi gambaran seolah-olah Kerajaan Perikatan Nasional Perlis sedang ‘meminta sedekah’ daripada Kerajaan Persekutuan.

Malah, Shukri juga kesal kerana Rafizi tidak dapat membezakan antara pentadbiran kerajaan dan parti politik.

Lebih baik Rafizi jadi ‘menteri persepsi’ kerana rakyat bimbang angka-angka ekonomi yang akan diberikannya pada masa depan hanyalah satu persepsinya sahaja.

Ketua Pengarang
Agenda Daily

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Laman web HQA mudahkan pelancong asing mohon kuarantin: Khairy

Pelancong menerima vaksin sepenuhnya, yang ingin ke Malaysia boleh membuat permohonan kuarantin kendiri di rumah melalui portal baharu diwujudkan Kementerian Kesihatan (KKM) hari ini.

Portal Home Quarantine Application (HQA) yang dibangunkan CPRC Kebangsaan KKM itu akan menguruskan setiap permohonan dengan lebih baik, kata Menteri Kesihatan, YB Khairy Jamaluddin menerusi kenyataan akhbar sempena pelaksanaan portal HQA.

Bermula jam 8 pagi tadi, permohonan sudah boleh dibuat dalam talian melalui laman web, jelas kementerian itu dalam laman rasmi Facebooknya semalam.

Khairy memaklumkan proses permohonan semasa, menggunakan alamat e-mel, menyebabkan tunggakan hampir 6,000 permohonan.

“Dengan adanya portal ini, ia akan menggantikan proses sedia ada yang mengambil masa tiga hari setelah mengemukakan permohonan lengkap untuk diluluskan.

Mulai hari ini, pemohon hanya perlu klik pada portal dan membuat permohonan kuarantin kendiri di rumah, di laman web KKM.

“Ini akan membantu lebih ramai lagi rakyat malaysia dan ekspatriat untuk pulang dan kuarantin di rumah mereka tanpa perlu mengeluarkan wang untuk kuarantin di hotel,” katanya di Twitter semalam.

Menurut Khairy, modul portal HQA ini sebahagian daripada modul dalam sistem e-COVID19 yang mengurus perincian pesakit COVID19 dan berintegrasi dengan aplikasi SIMKA, e-Notifikasi dan MySejahtera.

Pihak Berkuasa akan bertanggungjawab untuk menentukan sama ada seseorang itu layak mendapat kuarantin di rumah atau tidak.

Selain itu, penilaian risiko turut akan dikenalpasti bagi memastikan seseorang itu sesuai atau tidak untuk kuarantin di rumah, dengan mestilah diuji negatif Covid-19 menggunakan ujian saringan reaksi berantai polimerase (PCR).

Kementerian turut mengingatkan permohonan mestilah dibuat tujuh ke 10 hari sebelum tarikh masuk ke Malaysia.

Manakala, pelancong yang tiba di Malaysia bermula 28 September ini, diwajibkan melakukan permohonan melalui portal baharu itu.


Kerajaan Selangor boleh bertukar tangan jika 5% undi Melayu kepada PH merosot: KJ

Jika undi Melayu kepada Pakatan Harapan (PH) merosot sebanyak lima peratus tidak mustahil kerajaan negeri Selangor akan bertukar tangan selepas Pilihan Raya Negeri (PRN) pada 12 Ogos depan, kata Khairy Jamaluddin Abu Bakar.

Bekas Ahli Parlimen Rembau itu berkata PH perlu mengekalkan sokongan yang diandaikan sebanyak 37% daripada pengundi Melayunya untuk kekal memerintah Selangor, ia sekiranya UMNO gagal memujuk sokongan orang Melayu untuk menyokong PH-DAP.

“Senario ini masih akan menyaksikan PH-BN menguasai 34 kerusi berbanding PN 22 kerusi.

“Tetapi sekiranya sokongan Melayu kepada PH merosot 5% sekali pun, ia akan menyaksikan PN berkuasa di Selangor,” katanya dipetik laporan MalaysiaNow.

Jika senario tersebut berlaku, Khairy berkata PH-UMNO akan memenangi 27 kerusi dan Perikatan Nasional (PN) akan memenangi Selangor dengan 29 kerusi.

“Dalam kes ini, PH-BN (Barisan Nasional) akan memenangi 27 kerusi dan PN akan memenangi Selangor dengan 29 kerusi. Ini menunjukkan peralihan yang kecil sahaja dalam sokongan Melayu sebanyak 5% berbanding senario sebelum ini diperlukan untuk melihat PH-BN kehilangan Selangor,” tulisnya dalam artikel yang diterbitkan oleh badan pemikir berkait kerajaan Singapura Iseas-Institut Yusof Ishak.

Khairy berkata kemenangan PN di Selangor, di mana keputusan itu akan dilihat sebagai “referendrum” ke atas pentadbiran Perdana Menteri Datuk Seri Anwar Ibrahim yang berusia lapan bulan, adalah “tidak mustahil sepenuhnya”.

“Sudah tentu, banyak yang bergantung kepada kempen untuk melihat sama ada orang bukan Melayu boleh diyakinkan untuk keluar mengundi dalam jumlah yang besar dan jika orang Melayu terus memberikan Anwar dan gabungannya serta rakan-rakan mereka sokongan padu yang dia inginkan.”

Beliau berkata UMNO, yang baru-baru ini membuang musuh Presiden, Datuk Seri Ahmad Zahid Hamidi, mungkin tidak akan mengendahkan satu lagi prestasi pilihan raya yang buruk.

Anwar pula perlu “berfikir panjang” tentang masa depan hubungan dengan UMNO, katanya.

“Jika UMNO menjadi liabiliti semasa pilihan raya negeri ini, adakah beliau mahu komited dalam pakatan pilihan raya masa depan dengan UMNO dan BN?

“Atau adakah beliau akan menganggap UMNO dan BN sebagai rakan kongsi sementara untuk memastikan jangka hayat ‘kerajaan perpaduan’ beliau sehingga akhir penggal Parlimen ini dan kemudian memilih alternatif yang tidak akan melibatkan UMNO dan BN?”soal Khairy.

Kehadiran orang ramai di acara PN beberapa hari kebelakangan ini meningkatkan keyakinan gabungan itu untuk menawan Selangor, yang mana PH memerintah sejak 2008.

Awal minggu ini, puluhan ribu berhimpun di Taman Medan, sebuah kawasan majoriti Melayu bandar yang rata-rata berpendapatan rendah dan sederhana Petaling Jaya, di mana Pengerusi PN Tan Sri Muhyiddin Yassin mengumumkan 56 calon untuk bertanding pada PRN bulan depan.

“Jika 90% orang Melayu keluar mengundi, kita akan menang,” kata Muhyiddin.


Guan Eng yang terpalit ‘scam’ vaksin dakwa Agong setuju cadangan moratorium DAP

Lim Guan Eng yang sebelum ini terpalit dengan penipuan “scam” vaksin mendakwa Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bersetuju dengan cadangan DAP supaya moratorium automatik diberikan kepada orang ramai.

Setiausaha Agung DAP itu berkata cadangan berhubung moratorium itu disampaikan semasa menghadap Agong tempoh hari dan juga mendakwa Agong bersetuju walaupun belum ada sebarang kenyataan rasmi daripada pihak Istana Negara berhubung sebarang cadangan yang diberikan oleh wakil-wakil parti politik.

“(Ketika itu) saya telah membangkitkan masalah kewangan yang dihadapi oleh rakyat biasa yang memerlukan bantuan kerajaan untuk meneruskan kehidupan.

“Agong setuju dengan moratorium automatik pinjaman bank (kecuali kumpulan T20) tanpa menyebut tempoh tertentu dan lebih banyak bantuan kewangan untuk menyelamatkan pekerjaan dan perniagaan,” katanya dalam satu kenyataan lapor Malaysiakini hari ini.

Untuk rekod, pertemuan antara Agong dengan wakil parti politik masih berjalan dan tiada sebarang kenyataan rasmi mengenai cadangan yang diterima atau ditolak oleh pihak Istana Negara.

Kenyataan Guan Eng seakan cuba membelakangi Istana Negara dengan mengeluarkan kenyataan terlebih dahulu awal.

Sebelum ini, pemimpin DAP itu terpalit dengan skandal “scam” vaksin yang didakwa mahu menderma vaksin kepada Kerajaan Negeri Pulau Pinang bagaimanapun siasatan mendapati wujud penipuan disebalik derma tersebut.

Ketua Menteri Pulau Pinang, Chow Kon Yeow juga terpaksa meminta maaf berhubung isu tersebut kepada Kerajaan Pusat atas dakwaan awalnya mengatakan cuba menggagalkan derma dari sebuah syarikat swasta itu.

Ketika ini, pihak bank memberikan pilihan moratorium pinjaman selama tiga bulan atau pengurangan pembayaran balik sebanyak 50 peratus selama enam bulan kepada golongan B40, mereka yang kehilangan pekerjaan serta perusahaan kecil dan sederhana (PKS) yang tidak dapat beroperasi semasa sekatan pergerakan penuh.

Peminjam perlu membuat permohonan untuk mendapatkannya.

Pada Rabu, Yang di-Pertuan Agong memanggil wakil-wakil parti ke Istana Negara, ia bermula dengan pertemuan Perdana Menteri Tan Sri Muhyiddin Yassin, disusuli Anwar dan bekas Perdana Menteri Tun Dr Mahathir Mohamad dan beberapa pemimpin parti lain.

Pertemuan itu dijalankan bagi mendapatkan maklum balas mengenai usaha memerangi wabak Covid-19 sejak darurat diisytiharkan awal tahun ini.

Blok pembangkang sebelum ini membuat desakan supaya Agong menamatkan Pengisytiharan Darurat dan mahu sidang Parlimen dibuka atas alasan kononnya mahu menangani penularan pandemik Covid-19.

Januari lalu, Yang di-Pertuan Agong memperkenankan tempoh pelaksanaan darurat hingga 1 Ogos 2021 atau sehingga suatu tarikh yang lebih awal jika angka kes positif Covid-19 harian dapat dikawal dan diturunkan dengan berkesan.

Tuanku memberi perkenan supaya Pengisytiharan Proklamasi Darurat dilaksanakan sebagai langkah proaktif untuk membendung gejala wabak Covid-19 selepas menerima menghadap Muhyiddin di Istana Negara, 11 Januari lalu.


Hospital India terbakar, 16 pesakit Covid-19 maut

Lapan belas terbunuh apabila wad rawatan pesakit Covid-19 di sebuah hospital di barat India terbakar hari ini, tatkala negara itu sedang bergelut dengan ‘tsunami Covid-19’ yang menyebabkan krisis kesihatan dan perubatan.

Kebakaran itu berlaku tengah malam tadi di tingkat bawah yang menempatkan unit rawatan rapi (ICU) Covid-19 Hospital Patel Welfare di bandar Bharuch, 185 kilometer ke utara Ahmedabad.

“Enam belas pesakit dan dua kakitangan hospital terbunuh dalam kebakaran itu. Siasatan awal mendapati kebakaran berpunca daripada litar pintas,” kata ketua polis Bharuch, RV Chudasama.

Pada 23 April lalu, kebakaran juga berlaku di sebuah hospital di pinggir Mumbai menyebabkan 12 pesakit Covid-19 terbunuh.

Sementara itu, India pada Sabtu merekodkan kes harian tertinggi apabila 401,993 disahkan positif Covid-19 dalam tempoh 24 jam lalu menjadikan jumlah keseluruhan mencecah 19.1 juta orang.

Dalam tempoh itu, 3,523 pesakit juga meninggal dunia, menjadikan keseluruhan kes kematian meningkat kepada 211,853, kata pegawai kesihatan.

Ibu negara India, New Delhi terus diletakkan dalam perintah berkurung bagi tempoh seminggu lagi susulan peningkatan kes Covid-19, kata Ketua Menteri, Arvind Kejriwal.

Perintah berkurung sekarang bakal tamat Isnin ini tetapi kes Covid-19 terus meningkat setiap hari di bandar yang dihuni kira-kira 20 juta penduduk itu.

Sementara itu, Australia memberi amaran kepada rakyatnya supaya tidak melawat India atau dikenakan tindakan denda atau penjara.

“Rakyat Australia yang melawat India akan dihalang daripada pulang mulai Isnin ini dan sesiapa yang melanggar peraturan itu akan berdepan denda atau penjara,” kata pegawai luar negara itu.

Amaran kecemasan itu dikeluarkan hari ini, sekali gus menjadi Australia negara pertama yang menjadikan lawatan rakyatnya ke India pada masa sekarang sebagai satu kesalahan jenayah. – Agensi


Bukan kali pertama pemimpin PKR bela individu hina Agong

Tindakan tegas perlu diambil PKR terhadap para penyokongnya yang secara terbuka menghina Yang di-Pertuan Agong kerana ia bukan kali pertama perkara tersebut berlaku, malah pereka grafik, Fahmi Reza sebelum ini juga dipertahankan Presidennya, Datuk Seri Anwar Ibrahim.

Kegagalan PKR mengawal penyokongnya daripada berterusan menghina institusi raja-raja mencerminkan kelemahan pemimpin atasan mereka seakan sengaja merelakan tindakan tersebut dilakukan, kata Ketua Bersatu, Datuk Wan Saiful Wan Jan.

“Sudah beberapa kali pemimpin PKR membela mereka yang menghina institusi raja-raja Melayu secara terbuka? Sebelum ini, Anwar Ibrahim amat lantang membela Fahmi Reza yang menghina Tuanku Permaisuri Agong. Kali ini mahu simpan Iswardy Morni pula?” katanya dalam satu kenyataan.

Beliau menyifatkan PKR juga tidak tegas dalam mendisiplinkan penyokong fanatiknya sehingga berani bertindak luar batasan.

“Mana-mana parti yang setia dan menjunjung institusi raja-raja Melayu sudah pasti tidak akan teragak-agak memecat ahlinya yang berkelakuan begitu. PKR bagaimana,” soalnya.

Semalam, Iswardy yang merupakan Pengerusi Pro-Keadilan Sarawak memuat naik video secara langsung bertajuk ‘Total Lockdown: Apa Yang Kerajaan Gagal Belajar Dalam Setahun Ini’ di YouTube rasmi miliknya.

Iswardy didakwa mengeluarkan kenyataan mendakwa Seri Paduka seakan-akan tidak bertindak terhadap peningkatan kes Covid-19.

Terdahulu, Pengarah Komunikasi PKR, Fahmi Fadzil berkata, kenyataan Iswardy sebagai tidak mewakili pendirian parti itu kerana PKR adalah sebuah parti yang menjunjung dan mempertahankan institusi raja-raja Melayu.

Kata Fahmi, ucapan Iswardy dalam beberapa video sebelum ini pernah dibincangkan di dalam Biro Politik PKR dan keputusan telah diambil pada April lalu dengan memberi amaran keras kepadanya.


PRU-15: PN yakin tawan enam kerusi DUN milik UMNO

Perikatan Nasional (PN) yakin enam daripada 10 kerusi Dewan Undangan Negeri (DUN) milik UMNO di Terengganu akan ditawan pada Pilihan Raya Umum Ke-15 (PRU-15).

Timbalan Pengerusi Badan Perhubungan PN Terengganu, Senator Datuk Razali Idris berkata ini berdasarkan penilaian yang dibuat oleh beliau selepas turun padang ke akar umbi di negeri itu.

“Saya jangka 10 kerusi DUN Umno kita akan dapat 6 kerusi. Kita boleh menang asasnya.

“Saya yakin boleh bantu di situ. Saya buat penilaian sendiri,” katanya yang juga Ahli Majlis Pimpinan Tertinggi Bersatu.

Terdahulu, Penerangan Bersatu Malaysia menganjurkan perjumpaan tertutup bersama jentera Bahagian Marang, Kuala Terengganu dan Kuala Nerus.

Program tertutup ini dirasmikan Ketua Penerangan Bersatu Malaysia Datuk Wan Saiful Wan Jan.

Dalam pada itu, Razali berkata soal berapa kerusi Bersatu akan bertanding bukan menjadi perkara utama.

Beliau berkata apa yang penting, calon mana yang boleh menang di DUN Terengganu.

“Tidak kira Bersatu, PAS atau Gerakan. Yang penting boleh menang. Bukan kira berapa banyak kerusi Bersatu nak bertanding di Terengganu,” katanya.

Mengenai kawasan yang akan ditandinginya, Razali bagaimanapun menyerahkan kepada pucuk pimpinan parti sama ada kerusi Parlimen atau DUN.


Isu arak jenama timah, Azalina mempunyai pandangan berbeza

Walaupun pelbagai kritikan dibuat berhubung isu arak jenama tempatan ‘Timah’, Ahli Parlimen Pengerang Datuk Seri Azalina Othman Said mempunyai pandangan berbeza yang mahu masyarakat perlu dididik supaya berfikiran lebih logik.

Bekas Timbalan Speaker itu membuat perbandingan melibatkan makanan hotdog atau coney dog yang boleh dimakan dan tidak menjadi isu, oleh itu masyarakat berfikir secara lebih logik.

“Daripada dulu, kecil-kecil kita makan hotdog, coney dog, jadi macam mana? anak saya suka makan hotdog, takkan saya kata tak boleh makan…jadi saya rasa ini penting, kita kena didik masyarakat kita memikirkan secara lebih logik,” katanya di Dewan Rakyat hari ini lapor Bernama.

Azalina berkata demikian ketika mencelah giliran Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid pada sesi penggulungan Rang Undang-Undang Perihal Dagangan (Pindaan) 2021 di Dewan Rakyat.

Rosol berkata sememangnya terdapat keperluan untuk melahirkan masyarakat yang matang, berhemah dan bertanggungjawab supaya tidak mengambil kesempatan atas apa sahaja isu untuk kepentingan dan keuntungan sesetengah pihak.

“Kita tidak mahu ia (isu salah tafsir nama produk) menjadi satu precedent (duluan) …lepas ini (mungkin) berlaku pula (isu) root beer. Ini tidak akan ada kesudahan,” katanya.

Sementara itu, persidangan Dewan Rakyat hari ini meluluskan Rang Undang-Undang Perihal Dagangan (Pindaan) 2021 yang bertujuan meminda Akta Perihal Dagangan 2011 (Akta 730) untuk menyusun semula dan memantapkan fungsinya supaya lebih komprehensif selari dengan peredaran masa.

Akta 730 digubal antaranya untuk mengadakan peruntukan bagi menggalakkan amalan perdagangan yang baik dengan melarang perihal palsu, pernyataan, pengendalian dan amalan palsu atau mengelirukan berhubungan dengan pembekalan barang-barang dan perkhidmatan.


Perbicaraan Shafee ditangguh 27 Ogos, jalani kuarantin kendiri

Perbicaraan peguam Tan Sri Muhammad Shafee Abdullah, yang berdepan dua pertuduhan pengubahan wang haram membabitkan RM9.5 juta yang didakwa diterima beliau daripada Datuk Seri Najib Razak dan dua pertuduhan membuat kenyataan palsu kepada Lembaga Hasil Dalam Negeri (LHDN), ditangguhkan pada 27 Ogos.

Peguam Shafee, Harvinderjit Singh berkata perbicaraan yang sepatutnya memasuki hari ketiga hari ini terpaksa ditangguhkan selepas anak guamnya menjalani kuarantin kendiri sehingga 1 Ogos ekoran menjadi kontak rapat kepada seorang pesakit positif Covid-19.

“Oleh itu, perbicaraan di hadapan Hakim Mahkamah Tinggi Datuk Muhammad Jamil Hussin akan bersambung pada 27 Ogos,” katanya lapor Bernama.

Setakat ini, tiga saksi memberi keterangan dalam perbicaraan yang bermula pada 21 Mei lalu.

Pada 13 September 2018, Muhammad Shafee mengaku tidak bersalah atas dua pertuduhan menerima wang hasil kegiatan haram berjumlah RM9.5 juta melalui dua cek yang dikeluarkan oleh Najib dan dimasukkan ke dalam akaun CIMB Bank Berhad miliknya.

Beliau turut berdepan dua pertuduhan terbabit dalam transaksi hasil daripada aktiviti haram iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Disember 2013 dan 31 Disember 2014.


Juri AS mula bincang kes rasuah 1MDB bekas pegawai bank Goldman

Nasib bekas eksekutif bank Goldman Sachs, Roger Ng, yang dituduh bersubahat untuk menyeleweng berbilion-bilion dolar Amerika Syarikat (AS) daripada dana berdaulat Malaysia 1Malaysia Development Berhad (1MDB), kini berada di tangan juri.

Para juri, di Mahkamah Persekutuan Brooklyn, di New York, mula membincangkan pertuduhan – bersubahat untuk melanggar undang-undang antirasuah AS dan untuk mencuci wang – selepas hakim mengarahkan mereka mengenai undang-undang itu petang Selasa.

Pendakwa raya berkata Ng, bekas jurubank pelaburan terkemuka Goldman untuk Malaysia, membantu bekas ketuanya Tim Leissner menggelapkan wang daripada dana 1MDB, mencuci hasil dan merasuah pegawai untuk memenangi urus niaga buat Goldman.

Dana 1MDB diasaskan untuk meneruskan projek pembangunan di Malaysia.

Ng, 49, mengaku tidak bersalah bersubahat untuk mencuci wang dan melanggar undang-undang antirasuah.

Peguamnya berkata Leissner, yang mengaku bersalah atas pertuduhan serupa pada 2018 dan bersetuju untuk bekerjasama dengan pendakwa raya, secara palsu membabitkan Ng dengan harapan menerima hukuman ringan.

Tuduhan terhadapnya berpunca daripada salah satu skandal kewangan terbesar dalam sejarah dunia.

Menurut pendakwa raya AS, Goldman membantu 1MDB mengumpul AS$6.5 bilion melalui tiga jualan bon, tetapi AS$4.5 bilion telah dialihkan kepada pegawai kerajaan, jurubank dan rakan sekutu mereka melalui rasuah dan sogokan.

Dalam perbicaraan hampir dua bulan di Mahkamah Persekutuan Brooklyn, juri mendengar keterangan daripada Leissner sembilan hari, yang antara lain memberitahu dia menghantar wang sogokan kepada Ng sebanyak AS$35 juta.

Leissner berkata Ng bersetuju untuk memberitahu bank “cover story” bahawa wang itu adalah daripada usaha perniagaan yang sah antara isteri mereka.

Isteri Ng, Hwee Bin Lim, kemudian memberi keterangan untuk pembelaan bahawa perniagaan itu, sebenarnya, sah.

Lim berkata dia melabur AS$6 juta pada pertengahan tahun-tahun 2000 dalam sebuah syarikat China yang dimiliki oleh keluarga isteri Leissner pada masa itu, dan AS$35 juta itu adalah pulangannya daripada pelaburan berkenaan.

Peguam Ng, Marc Agnifilo, menegaskan kepada juri dalam hujah penutupnya pada Isnin bahawa Leissner tidak boleh dipercayai.

Alixandra Smith, seorang pendakwa, berkata dalam hujah penutupnya bahawa bukti lain menyokong keterangan Leissner.

Ng mungkin akan menjadi satu-satunya individu yang menghadapi perbicaraan di AS berhubung skandal 1MDB.

Goldman pada 2020 membayar denda hampir AS$3 bilion dan unit Malaysianya bersetuju untuk mengaku bersalah.

Dalang yang disyaki skim itu, ahli perniagaan Malaysia dalam buruan Jho Low, telah didakwa bersama Ng pada 2018 tetapi dia masih bebas.

Perbicaraan Ng di AS itu juga menarik perhatian apabila Leissner turut mendakwa bekas Perdana Menteri Datuk Seri Najib Razak dan isteri Datin Seri Rosmah Mansor berada di senarai teratas yang akan disogok untuk mendapat kelulusan perjanjian mengumpul dana 1MDB.

Liessner mendedahkan carta ahli perniagaan dalam buruan Low Taek Jho atau Jho Low untuk merasuah pegawai di Malaysia dan Abu Dhabi berhubung dana 1MDB.

Ketika menjawab soalan Agnifilo, Leissner mengesahkan senarai nama itu mengandungi rakyat Malaysia di sebelah kiri, dan nama teratas adalah Najib yang juga Menteri Kewangan pada masa itu, dan Rosmah.

Dalam kes itu, saksi pendakwaan yang juga ejen FBI Eric Van Dorn mendedahkan Najib menerima dana yang diseleweng daripada 1MDB sebanyak AS$756 juta atau bersamaan RM3.18 bilion.

Najib kini berdepan empat pertuduhan menggunakan kedudukannya untuk memperoleh rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama, di Mahkamah Tinggi Kuala Lumpur.

Malah, dalam satu sesi perbicaraan itu, juri Mahkamah Persekutuan AS melihat bukti kukuh tentang barang kemas yang dibeli dengan wang yang didakwa diseleweng dalam skandal rasuah melibatkan berbilion-bilion ringgit dana 1MDB.

Bagaimanapun, juri tidak dapat melihat kalung sebenar bernilai AS$23 juta dengan berlian merah jambu yang cukup besar yang direka oleh tukang emas berprestij New York, Lorraine Schwartz untuk Rosmah.

Mereka juga tidak ditunjukkan gambar rantai dan berlian merah jambu itu,sebaliknya hanya melihat invois.

Rosmah pula dalam satu kes berasingan daripada 1MDB, diperintah membela diri terhadap tiga pertuduhan selepas pihak pendakwaan berjaya membuktikan kes prima facie terhadapnya.

Dia berdepan satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada pengarah urusan Jepak Holdings Sdn Bhd ketika itu, Saidi Abang Samsuddin. – Agensi


Kes baharu Covid-19 turun kepada 1,672, 10 kematian direkod semalam

Kementerian Kesihatan (KKM) hari ini melaporkan sebanyak 1,672 jangkitan baharu Covid-19 dilaporkan dalam tempoh 24 jam semalam (Selasa, 29 November 2022) turun, berbanding 2,465 kes pada Isnin.

Jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 4,990,431 kes, dengan 4,927,186 pesakit telah sembuh, termasuk 2,722 yang pulih semalam, menurut data KKM yang dikemas kini tengah malam tadi.

Menurut data laman sesawang Github KKM, daripada jumlah jangkitan baharu itu, 1,139 kes melibatkan individu yang telah menerima suntikan dos penggalak; 352 kes (penerima dua dos); 174 kes (individu tidak divaksinasi); dan tujuh kes (individu belum lengkap divaksinasi).

Sementara itu, data laman sesawang KKMNOW menunjukkan sehingga kini 26,578 kes masih aktif, turun berbanding 27,638 yang dilaporkan sehingga Isnin.

Daripada jumlah itu, 24,573 pesakit masih menjalani kuarantin di rumah (25,614 pesakit pada Isnin); dan 1,911 dirawat di hospital, turun sedikit berbanding 1,932 pada Isnin.

KKM juga memaklumkan tiada pesakit ditempatkan Pusat Kuarantin dan Rawatan Covid-19 Berisiko Rendah (PKRC).

Seramai 94 pesakit dimasukkan ke unit rawatan rapi (92 pada Isnin), dengan 52 daripadanya memerlukan alat bantuan pernafasan (51 pada Isnin).

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, 10 pesakit meninggal dunia akibat komplikasi Covid-19 dalam tempoh 24 jam semalam, termasuk dua kes kematian di luar fasiliti kesihatan atau ‘brought in death’ (BID).

Tiga daripada kematian itu masing-masing dicatat di Kedah (termasuk satu kes BID) serta Perak, manakala masing-masing satu di Johor; Melaka (BID); Selangor; dan Terengganu.

Jumlah itu menjadikan kumulatif kematian akibat komplikasi Covid-19 yang dilaporkan mulai 17 Mac 2020 hingga semalam sebanyak 36,667 kes, termasuk 7,802 kes BID.


Kerajaan tamat lantikan politik, tapi Zahid lantik semula Ahmad Jazlan

Beberapa hari selepas kerajaan Pakatan Harapan (PH)-Barisan Nasional (BN) mengumumkan semua lantikan politik ditamatkan, kini Datuk Ahmad Jazlan Yaakub pula dilantik semula sebagai Pengerusi FELCRA.

Ironinya keputusan melantik semula bekas Ahli Parlimen Machang itu diumumkan oleh Timbalan Perdana Menteri, Datuk Seri Dr Ahmad Zahid Hamidi dan persoalan timbul adakah keputusan itu mendapat restu bosnya, Datuk Seri Anwar Ibrahim.

Zahid memberi alasan keputusan itu dibuat selepas mengambil kira kehendak perwakilan Koperasi Peserta-Peserta Malaysia Berhad.

Beliau berkata, biarpun Kabinet memutuskan supaya semua jawatan politik dalam syarikat berkaitan kerajaan (GLC) ditamatkan, atas kehendak ahli koperasi itu, pertimbangan bagi lantikan semula itu diberikan.

“Saya tak boleh untuk tak setuju untuk memberikan kepercayaan semula kepada Datuk Ahmad Jazlan. Dengan ini saya mengarahkan Ketua Setiausaha Kementerian Kemajuan Desa dan Wilayah (Datuk Ramlan Harun) untuk mengeluarkan surat pelantikan semula dengan sesegera yang mungkin, tertakluk kepada persetujuan Menteri Kemajuan Desa dan Wilayah.

“Menteri sudah bersetuju atas arahan Timbalan Perdana Menteri. Tidak mustahilah Datuk KSU segera menyempurnakan lantikan semula itu,” katanya dipetik laporan media.

Zahid berkata, Ahmad Jazlan sebelum ini antara pengerusi GLC lantikan politik yang sudah menamatkan perkhidmatannya sebagai Pengerusi FELCRA, susulan pembentukan kerajaan baru, selepas Pilihan Raya Umum (PRU) ke-15.

FELCRA Berhad pada 3 Oktober tahun lalu mengumumkan pelantikan Ahmad Jazlan sebagai pengerusi baharunya.

Lembaga Pengarah FELCRA Berhad berkata, pelantikan Ahmad Jazlan, 58, langkah strategik bagi memacu komitmen pengurusan tertinggi dalam menjayakan pelan transformasi dan hala tuju ke arah kelestarian syarikat.

Sementara itu, media sebelum ini melaporkan, memetik surat ditandatangani Ketua Setiausaha Negara, Tan Sri Mohd Zuki, semua perkhidmatan pengerusi dan ahli lembaga pengarah di bawah kuota lantikan politik akan ditamatkan dengan serta-merta.

Menerusi surat berkenaan, penamatan itu membabitkan jawatan bagi badan berkanun persekutuan, syarikat menteri kewangan (diperbadan), syarikat berkaitan kerajaan (GLC) dan syarikat pelaburan berkaitan kerajaan (GLIC).


Bekas isteri Trump meninggal dunia disyaki jatuh tangga

Ivana Trump, bekas isteri Donald Trump, meninggal dunia akibat kecederaan di bahagian perut, kata ketua forensik bandar raya New York dan memutuskan bahawa kematiannya adalah akibat kemalangan.

Paramedik Manhattan menemui wanita berusia 73 tahun itu di pangsapuri Upper East Side selepas menerima panggilan kecemasan akibat serangan jantung pada Khamis. Ivana Trump diisytihar meninggal dunia pada tengah hari berkenaan, lapor Bernama.

Pejabat forensik tidak memberikan butiran lanjut mengenai perkara yang menyebabkan kecederaan sehingga membawa maut itu, lapor United Press International (UPI) yang dipetik CBS News.

Bagaimanapun, seorang pegawai kanan Bandar Raya New York memberitahu NBC News, kematiannya disyaki akibat terjatuh tangga di pangsapurinya.

Sumber berkata kematiannya tidak dikategorikan sebagai mencurigakan.

Ivana Trump adalah isteri pertama kepada bekas presiden Donald Trump dan pasangan itu dikurniakan tiga anak, Donald Trump Jr., Eric Trump dan Ivanka Trump.

Beliau bercerai dengan Trump pada 1992.


Kononnya berjuang kesamarataan, tapi peruntukan pembangkang disekat

Kerajaan campuran dikritik kerana bercakap tidak serupa bikin kerana sehingga hari ini masih menafikan hak wakil rakyat pembangkang yang dipilih semasa Pilihan Raya Umum Ke-15 (PRU-15).

Janji kesamarataan yang dilaungkan semasa kempen PRU lalu kini sudah dilupakan Pakatan Harapan (PH), kata Ahli Parlimen Tumpat Mumtaz Md Nawi di Dewan Rakyat hari ini.

Ketika membahasakan Laporan Tahunan dan Penyata Kewangan Suruhanjaya Hak Asasi Manusia Malaysia (Suhakam), Mumtaz berkata suruhanjaya itu menerima peruntukan cecah jutaan ringgit untuk menjalankan pelbagai program di seluruh negara.

Pada tahun 2016, Suhakam menerima peruntukan sebanyak RM5.9 juta manakala RM12.9 juta bagi tahun 2020.

Bagaimanapun, katanya, peruntukan untuk ahli-ahli Parlimen yang turut menjadi hak asasi mereka telah dinafikan oleh pihak kerajaan.

“Jadi bagaimana kita boleh membincangkan tentang hak asasi orang lain sedangkan ahli Parlimen pilihan rakyat tidak mampu dan tak diberikan hak asasi sekurang-kurangnya elaun untuk pejabat.”

Tambahnya lagi, peruntukan itu amat penting bagi memastikan tugas harian dan fungsi-fungsi yang dipikul oleh pejabat Parlimen di setiap negeri dapat beroperasi tanpa halangan.

Sebelum ini, dilaporkan tiga Ahli Parlimen Perikatan Nasional (PN) telah dilantik untuk mengadakan rundingan dengan Timbalan Perdana Menteri Datuk Seri Fadillah Yusof mengenai jumlah peruntukan yang bakal diterima ahli Parlimen pembangkang.

Tiga wakil itu ialah Ketua Pembangkang Datuk Seri Hamzah Zainudin, Ahli Parlimen Kota Bharu Datuk Seri Takiyuddin Hassan dan Ahli Parlimen Putrajaya Datuk Radzi Jidin.

Tambah Mumtaz, tidak dinafikan setiap ahli-ahli Parlimen menerima gaji untuk menjalankan kerja kepada rakyat setempat.

Bagaimanapun, tiada peruntukan tambahan disalurkan untuk meneruskan fungsi pejabat selain sering dipinggirkan oleh menteri apabila melawat kawasan-kawasan Parlimen pembangkang.

Baginya, peranan pejabat ahli Parlimen bukan hanya meliputi kerja-kerja pejabat tetapi juga menyediakan perkhidmatan yang lebih kondusif kepada orang awam.

Ini termasuklah menyediakan taska dan fasiliti lain yang boleh dimanfaatkan secara menyeluruh dalam kalangan penduduk Parlimen masing-masing.

“Jadi saya mohon hak asasi manusia perlu bermula dari Parlimen,” ujarnya lagi.


Bertembung di Melaka tapi PN tak tarik sokongan di Pusat

Perikatan Nasional (PN) tidak akan menarik sokongan kepada Kerajaan Pusat pimpinan Naib Presiden UMNO Datuk Seri Ismail Sabri Yaakob, walaupun kemungkinan berlaku pertembungan dengan parti itu pada Pilihan Raya Negeri (PRN) Melaka yang akan berlangsung 20 November ini.

Timbalan Pengerusinya, Datuk Seri Ahmad Faizal Azumu berkata PN masih menaruh kepercayaan penuh kepada kepimpinan Ismail Sabri dalam mentadbir negara.

“Tidak terlintas pun di fikiran kami (menarik sokongan) kerana kami lihat kerajaan pada ketika ini sedang belajar berjalan dengan baik dengan usaha yang dipergiatkan melalui gagasan Keluarga Malaysia yang telah dilancarkan.

“Semuanya berjalan dengan lancar, insya-Allah kami akan teruskan (kerjasama) dan kami mohon agar Allah mempermudahkan segala urusan,” katanya yang juga Timbalan Presiden Bersatu ketika ditemui pada sidang media selepas menghadiri Senamrobik Perdana Peja Trophy 2021 di Padang Bola Sepak Lintau di Ipoh, hari ini.

Pada 22 Oktober lalu, Presiden UMNO Datuk Seri Dr Ahmad Zahid Hamidi menegaskan parti itu tidak akan bekerjasama dengan Bersatu yang menganggotai PN dalam menghadapi PRN Melaka.

Bernama melaporkan Ahmad Faizal yang juga Menteri Belia dan Sukan berkata, secara peribadi, hubungannya dengan kebanyakan pemimpin UMNO terutama yang berada dalam Kabinet juga masih baik dan tidak terganggu dengan sebarang percaturan politik.

“Saya juga lihat ada dalam kalangan rakyat dan pemimpin antara dua kelompok ini masih boleh bekerjasama, namun saya tidak menolak kemungkinan berlaku satu atau dua individu yang agak keliru dengan agenda yang sepatutnya dibawa,” katanya.

Selain itu, katanya PN masih membuka pintu rundingan kerjasama dengan semua parti termasuk UMNO dalam memastikan kemenangan berjaya direalisasikan dalam PRN Melaka.

“Seperti yang disebut Pengerusi PN Tan Sri Muhyiddin Yassin, kami sememangnya mahu bekerjasama dengan semua pihak yang nak membangunkan negara, melakukan perkhidmatan terbaik kepada rakyat namun semuanya terpulang kepada mereka,” katanya.


Tambah pendapatan kerajaan tak cukup hanya dengan cukai: Pakar

Inisiatif cukai Belanjawan 2022 mungkin tidak akan menyumbang secara signifikan kepada pendapatan kerajaan dan terdapat keperluan untuk mencari kaedah lain bagi meningkatkan hasil ekonomi negara, kata seorang pakar cukai.

Bernama melaporkan, menurut Presiden Institut Cukai Bertauliah Malaysia dan peneraju pasaran cukai Malaysia di Ernst and Young Tax Consultants, Farah Rosley, pada 2021 hasil kerajaan adalah sekitar RM221 bilion dan menjelang 2022, ia naik kepada RM234 bilion.

“Sasaran hasil cukai bagi 2021 adalah RM162 bilion iaitu 10.3 peratus daripada Keluaran Dalam Negara Kasar (KDNK), yang mana sebahagian besar atau kira-kira 73 peratus daripada hasil kerajaan adalah melalui cukai.

“Daripada jumlah itu, cukai langsung merangkumi 54 peratus manakala bakinya adalah daripada cukai tidak langsung seperti cukai jualan dan perkhidmatan serta eksais Kastam.

“Akan ada banyak tekanan ke atas hasil cukai kerana terdapat kebergantungan yang tinggi terhadap cukai yang amat diperlukan bagi membantu kewangan kerajaan,” katanya dalam program maya ‘Sembang Ekonomi: Pasca Belanjawan 2022: Ke Arah Pemulihan’ anjuran Institut Penyelidikan Ekonomi Malaysia (MIER) hari ini.

Farah berkata salah satu kaedah dalam meningkatkan pendapatan adalah dengan mengharmonikan cukai langsung dan tidak langsung serta merumuskan langkah-langkah cukai jangka panjang.

“Langkah rejim cukai adalah perlu untuk mengecilkan defisit belanjawan dan mungkin ada kaedah bagi mengembalikan cukai barang dan perkhidmatan. Dan bagaimana pula dengan ekonomi bayangan, yang mana 18 peratus ekonomi Malaysia dibayangi dengan pendapatan yang wujud di sana?” soalnya.

Beliau juga berpendapat terdapat keperluan untuk mengubah sistem pentadbiran cukai dan rangka kerja melalui pendigitalan serta automasi.

Kajian telah menunjukkan negara-negara seperti Brazil dan Mexico yang melaksanakan pendigitalan cukai telah berjaya meningkatkan hasil cukai mereka.

Farah ketika mengulas mengenai cadangan cukai yang terkandung dalam Belanjawan 2022 telah menjuruskan ke arah penghapusan pengecualian cukai bagi pendapatan bersumberkan asing berkuat kuasa 1 Jan 2022.

“Langkah ini dijangka menyumbang kira-kira RM3 bilion kepada hasil kerajaan tetapi jika ia dihapuskan daripada kredit kerana tidak sewajarnya ada cukai berganda, mungkin kesan bersih akan berkurangan iaitu sekitar RM1.5 hingga RM2 bilion.

“Kita mesti melihat sama ada kesan (daripada langkah ini) akan memberi kesan kepada Malaysia sebagai destinasi pelaburan yang menarik,” katanya.

Beliau juga mempersoalkan sama ada Cukai Makmur, yang dikenakan sekali sahaja ke atas syarikat-syarikat besar yang menjana keuntungan lebih daripada RM100 juta, akan menyebabkan mereka melewatkan pelaporan “keuntungan luar biasa” kepada 2023.


MoU dengan pembangkang akan beri kestabilan politik, kata Hishammuddin

Langkah blok pembangkang, Pakatan Harapan (PH) yang menandatangani Memorandum Persefahaman (MoU) Transformasi dan Kestabilan Politik dengan kerajaan akan beri kestabilan politik kepada negara, kata Datuk Seri Hishammuddin Hussien.

Menteri Kanan Pertahanan itu berkata ia akan dapat membantu kerajaan memberi fokus ke arah usaha menangani Covid-19 dan memulihkan ekonomi menerusi pendekatan kerjasama ‘dwipartisan’.

“Selain itu, memorandum persefahaman itu juga menasihati pembangkang supaya membangkang tidak hanya berteraskan pertimbangan politik, sebaliknya mempertimbang hasrat memastikan kestabilan (negara) supaya semua pihak boleh fokus kepada agenda lebih penting.

“Ia bukan untuk kuasa, tetapi membantu kita yang diberi amanah memimpin kementerian tertentu dan menerajui pentadbiran negara supaya fokus dan berusaha membawa negara keluar daripada Covid-19 secepat mungkin menerusi tiga teras berhubung kait dengan kesihatan, ekonomi dan kesejahteraan,” katanya dalam sidang media khas di Wisma Pertahanan hari ini.

Beliau juga berharap langkah yang diusahakan oleh Perdana Menteri Datuk Seri Ismail Sabri Yaakob itu diterima baik semua pihak.

Hari ini, kerajaan Persekutuan dan PH buat pertama kali menandatangani MoU Transformasi dan Kestabilan Politik di Bangunan Parlimen.

MoU berkenaan yang membentuk satu kerjasama ‘dwipartisan’ dengan menjulang semangat Keluarga Malaysia, mempunyai enam agenda merangkumi pemerkasaan pelan COVID-19, transformasi pentadbiran, pembaharuan Parlimen, kebebasan institusi kehakiman, Perjanjian Malaysia 1963 (MA63) dan pembentukan jawatankuasa pemandu.

Untuk rekod, tawaran kerjasama tersebut sebelum ini pernah dibuat oleh Tan Sri Muhyiddin Yassin sebelum meletak jawatan tetapi ditolak mentah-mentah pembangkang.


Pfizer ramal pandemik Covid-19 kekal sehingga 2024

Firma farmaseutikal dan bioteknologi Pfizer Inc meramalkan pandemik Covid-19 tidak akan tamat sehingga 2024, sambil menjelaskan vaksin versi yang lebih rendah untuk kanak-kanak berusia dua hingga empat tahun menghasilkan tindak balas imun yang lemah daripada dijangkakan.

Ia sekali gus boleh melewatkan firma itu mendapat kelulusan daripada pihak berkuasa kawalan ubat-ubatan antarabangsa.

Syarikat itu berkata mereka sedang menguji pakej vaksin tiga dos dalam semua kumpulan umur di bawah 16 tahun, termasuk kanak-kanak berusia dua hingga empat tahun.

Pfizer dan BioNTech menguji dos 3 mikrogram vaksin terhadap kanak-kanak berusia dua hingga lima tahun selepas menggunakan dos 10 mikrogram pada kanak-kanak lima hingga 11 tahun dan dos 30 mikrogram kepada semua individu berumur lebih 12 tahun.

Bagi kanak-kanak berusia enam hingga 24 bulan, versi vaksin dos yang lebih rendah menghasilkan tindak balas imun yang konsisten dengan penerima vaksin yang lebihberusia, kata syarikat itu.

Jika kajian tiga dos itu berjaya, Pfizer dan BioNTech akan menyerahkan data kepada pengawal selia bagi menyokong kebenaran penggunaan kecemasan kepada kanak-kanak berusia enam bulan hingga di bawah lima tahun pada separuh pertama 2022.

Pfizer sebelum ini menjangkakan data daripada kumpulan umur itu diperoleh tahun ini, tetapi tidak menjangkakan kelewatan itu akan mengubah rancangan memfailkan permohonan kebenaran penggunaan kecemasan pada suku kedua 2022.

“Data itu menggambarkan kesan penggalak dan vaksin kami berfungsi paling baik sebagai rejim utama tiga dos,” kata Ketua Pegawai Saintifik Pfizer Inc, Mikael Dolsten.

Pfizer membangunkan vaksin Covid-19 bersama syarikat BioNTech Jerman. Kedua-duanya juga telah membangunkan versi vaksin untuk memerangi varian Omicron, namun belum memutuskan sama ada ia diperlukan atau tidak.

“Mereka menjangkakan untuk memulakan percubaan klinikal untuk vaksin yang dikemas kini pada bulan Januari,” kata eksekutif Pfizer. – Agensi


PDRM akan guna peruntukan lain bagi kes disiasat bawa SOSMA

Polis Diraja Malaysia (PDRM) akan mengguna pakai peruntukan lain bagi kes disiasat Subseksyen 4(5) Akta Kesalahan Keselamatan (Langkah-Langkah Khas) 2012 (SOSMA) selepas 31 Julai ini.

Ketua Polis Negara Tan Sri Acryl Sani Abdullah Sani berkata susulan penolakan usul lanjutan penguatkuasaan Subseksyen itu di Dewan Rakyat hari ini, PDRM akan menggunakan peruntukan di bawah mana-mana undang-undang sedang berkuat kuasa seperti Kanun Prosedur Jenayah untuk melaksana penahanan melalui proses reman di mahkamah, menurut laporan Bernama.

Beliau berkata PDRM kekal komited bagi menjalankan siasatan sebaik mungkin dengan menggunakan akta sedia ada yang masih berkuat kuasa.

“PDRM mengambil maklum dan menerima keputusan Dewan Rakyat pada 23 Mac (Rabu) yang menolak usul Kementerian Dalam Negeri untuk melanjutkan tempoh kuat kuasa SOSMA selepas 31 Julai ini,” katanya dalam kenyataan malam ini.

Mengulas lanjut, Acryl Sani berkata dengan keputusan terbaru itu, PDRM tidak lagi memperuntukkan kuasa penahanan selama 28 hari ke atas individu yang ditahan bagi siasatan melibatkan kes-kes keselamatan bersifat kompleks seperti kesalahan di bawah Bab VI Kanun Keseksaan (kesalahan terhadap negara).

“Selain itu, kesalahan di bawah Bab VI A Kanun Keseksaan (kesalahan berkaitan keganasan); kesalahan di bawah Bab VI B Kanun Keseksaan (kesalahan jenayah terancang); kesalahan di bawah Bab III A Akta Antipemerdagangan Orang dan Antipenyeludupan Migran 2007 dan Akta Langkah-Langkah Khas Menentang Keganasan Luar Negara 2015,” katanya.

Usul lanjutan penguatkuasaan Subseksyen 4(5) SOSMA bagi tempoh lima tahun lagi yang dibentang Menteri Dalam Negeri Datuk Seri Hamzah Zainudin, tidak diluluskan Dewan Rakyat hari ini setelah melalui undi belah bahagian, yang menyaksikan 84 Ahli Parlimen bersetuju manakala 86 lagi tidak bersetuju.


Langkah buka sempadan negara bantu pemulihan ekonomi segera: MASA

Pembukaan sempadan negara akan dapat membantu pemulihan ekonomi dengan segera, kata sebuah badan, Institut Masa Depan Malaysia (MASA).

Namun, langkah itu perlu dilakukan dengan perancangan rapi bagi memastikan kesihatan rakyat terjamin, kata Ketua Pegawai Eksekutifnya, Azril Mohd. Amin.

Bagi membuka sempadan negara, kerajaan dicadangkan mencontohi strategi serta pendekatan yang telah diambil oleh negara-negara lain seperti New Zealand, Australia, Bali (Indonesia) dan Filipina.

“Negara-negara tersebut melaksanakan pembukaan sempadan secara berfasa dan terancang bagi merancakkan kembali sektor ekonomi yang terjejas teruk akibat pandemik Covid-19.

“Walau bagaimanapun, sebarang bentuk pelaksanaan ke arah pembukaan sempadan mesti dibuat secara teliti untuk memastikan risiko kesihatan awam terkawal.

“Protokol dan garis panduan mengenai peraturan kuarantin contohnya perlu dikuat kuasa bagi mengekang jangkitan terutama varian-varian baharu seperti Omicron,” katanya dalam kenyataan hari ini.

Mengulas lanjut, Azril berkata, Perkongsian Ekonomi Komprehensif Serantau (RCEP) mampu memainkan peranan bagi membolehkan gelembung perjalanan pelbagai hala di rantau ini berjalan lancar.

Katanya, semua pihak perlu berganding bahu untuk memperhalusi usaha pembukaan semula sempadan negara seperti Kementerian Kesihatan Malaysia (KKM), Jabatan Imigresen (JIM) dan Kementerian Pelancongan, Seni dan Budaya (MOTAC).

“Langkah ini adalah penting bagi menyokong usaha Pelan Pemulihan Negara (PPN) yang sedang giat dijalankan.

“Menerusi pembukaan sempadan negara yang sistematik dan diselia rapi, sektor-sektor ekonomi, terutamanya industri pelancongan yang amat terkesan akibat pandemik mampu dirancakkan semula dan seterusnya memberi impak positif terhadap pemulihan ekonomi negara,” katanya.


Sekarang ramai divaksin, SOP PRN Melaka patutnya longgar: Ahmad Maslan

Sepatutnya prosedur operasi standard (SOP) semasa Pilihan Raya Negeri (PRN) Melaka dilonggarkan memandangkan sudah ramai rakyat yang divaksin, kata Datuk Seri Ahmad Maslan.

Setiausaha Agung UMNO itu  mempertikaikan larangan terbaharu diumumkan Kementerian Kesihatan Malaysia (KKM) kerana vaksin Covid-19 sudah banyak diberikan kepada orang ramai dan memberikan dua contoh Pilihan Raya Kecil (PRK) yang berlangsung sebelum ini diadakan dengan syarat yang lebih longgar walaupun ketika itu belum memiliki vaksin.

“Apa yang kita harapkan ialah SOP sebagaimana PRK DUN (Dewan Undangan Negeri) Chini dan PRK DUN Slim mungkin boleh digunakan.

“Pada ketika dua PRK itu belum ada seorang pun divaksinkan sekarang ini sudah 95 peratus penduduk dewasa divaksinkan 79 peratus rakyat Malaysia divaksinasi,” katanya semasa sidang media selepas mesyuarat Majlis Tertinggi UMNO malam tadi.

Jelasnya lagi, UMNO semasa mesyuarat malam tadi juga berbincang dengan menggesa supaya sedikit kelonggaran pergerakan diberikan kepada jentera parti yang akan turun berkempen.

“Kita juga ada membincangkan dalam majlis ini yang kita tak buat dalam kenyataan media ini supaya ada kelonggaran sedikit kepada SOP PRN Melaka supaya sedikit pergerakan boleh dibenarkan.

“Contohnya mungkin rumah ke rumah dengan bilangan yang terhad, berada dalam bilik gerakan dalam bilangan yang terhad untuk menyediakan perkara-perkara sebaran serta hebahan kempen misalnya,” katanya lagi.

Dalam sidang media sama juga, Ahmad turut mengulas berhubung kompaun RM10,000 yang dikenakan terhadap penganjuran program pelancaran jentera Barisan Nasional (BN) yang diadakan di PWTC dengan menyifatkan ia tindakan tidak adil.

Terdahulu, Menteri Kesihatan Khairy Jamaluddin Abu Bakar mengumumkan larangan semua bentuk majlis dan perhimpunan berkaitan PRN Melaka, termasuk pelancaran jentera pilihan raya, berkuat kuasa hingga 27 November depan.

Larangan berdasarkan Akta Pencegahan dan Pengawalan Penyakit Berjangkit 1988 (Akta 342) itu dibuat bagi mengurangkan risiko penularan jangkitan Covid-19 dan peningkatan kes mendadak akibat PRN Melaka.

Bagaimanapun, larangan tersebut dibantah blok pembangkang, Pakatan Harapan termasuk UMNO yang menyifatkan ia sebagai melanggar prinsip demokrasi walhal krisis kesihatan Covid-19 masih melanda negara.

Suruhanjaya Pilihan Raya (SPR) menetapkan 8 November ini sebagai hari penamaan calon, 16 November (pengundian awal) dan pengundian biasa pada 20 November.

PRN Melaka diadakan susulan tumbangnya kerajaan negeri pimpinan UMNO setelah empat Ahli Dewan Undangan Negeri (ADUN), termasuk dua daripada parti itu, menarik sokongan terhadap Ketua Menteri Datuk Seri Sulaiman Md Ali.

Empat ADUN berkenaan ialah Datuk Seri Idris Haron (UMNO-Sungai Udang); Datuk Nor Azman Hassan (UMNO-Pantai Kundor); Datuk Norhizam Hasan Baktee (Bebas-Pengkalan Batu); dan Datuk Noor Effandi Ahmad (Bersatu-Teluk Mas).

Susulan itu Yang di-Pertua Negeri, Tun Mohd Ali Rustam membubarkan DUN bagi membolehkan mandat diberi semula kepada rakyat untuk memilih kerajaan baharu.


Pemandu treler dalam nahas 10 maut mengaku tak bersalah

Seorang pemandu treler didakwa di Mahkamah Majistret Shah Alam hari ini atas pertuduhan memandu dengan cara berbahaya sehingga menyebabkan kematian 10 individu termasuk sembilan sekeluarga di KM 8.3 Lebuhraya Utara-Selatan Hubungan Tengah (Elite), Sabtu lepas.

Tertuduh Mohd Rafi Jaafar, 37, yang tidak diwakili peguam bagaimanapun mengaku tidak bersalah atas semua 10 pertuduhan yang dibacakan secara berasingan oleh jurubahasa di hadapan Majistret Nur Faizah Abdul Sani, menurut laporan Bernama.

Mohd Rafi didakwa memandu kenderaan lori jenis treler dengan cara berbahaya kepada orang awam dan menyebabkan kemalangan seterusnya kematian Norul Naziah Buyong, 37; dan lapan anaknya Mohd Razarul Amin Abdul Razak, 17; Razatul Aliah, 16; Puteri Hidayah, 12; Mohd Aizat Syazwan, 10; Mohd Rokaizat Rezky, 9; Mohd Hidayat Hakimie, 7; Puteri Nur Ain Syalwana, 3; dan Muhammad Raid Fathi, 10 bulan, serta seorang mekanik Mohamad Rahimi Rolex, 27 tahun.

Tertuduh didakwa melakukan kesalahan itu pada 12.02 tengah malam, 18 Dis lepas di KM 8.3 Lebuhraya Elite dari arah Lapangan Terbang Antarabangsa Kuala Lumpur (KLIA) menghala ke Shah Alam, di Subang Jaya, Petaling.

Pertuduhan mengikut Seksyen 41 (1) Akta Pengangkutan Jalan 1987 yang jika sabit kesalahan boleh dihukum penjara tidak lebih 10 tahun dan denda tidak lebih RM50,000.

Kes dikendalikan oleh Ketua Pendakwa Raya Selangor Mohammad Al-Saufi Hashim bersama Timbalan Pendakwa Raya Mohd Asnawi Abu Hanipah dan Saidah Fasihah Che Yussoff.

Ketika prosiding, Mohammad Al-Saufi berkata pihak pendakwaan tidak menawarkan sebarang ikat jamin kepada tertuduh kerana ia merupakan kes yang tidak boleh dijamin, namun jika mahkamah ingin membenarkan jaminan, pihaknya memohon agar jumlah RM5,000 bagi setiap pertuduhan dan seorang penjamin.

“Kami juga mencadangkan tertuduh dikenakan syarat tambahan iaitu lesen memandunya ditahan oleh mahkamah dan dia tidak mengganggu saksi kes ini. Peristiwa ini sangat menyayat hati, kerana ia mengorbankan seorang lelaki, seorang ibu dan lapan anaknya malah kejadian berlaku ketika Selangor diuji dengan kejadian banjir besar,” katanya.

Mohd Rafi merayu agar diberi jumlah jaminan pada kadar yang rendah kerana dia perlu menanggung tiga anak dan isteri yang tidak bekerja dan seorang daripada mereka sedang dirawat di Hospital Melaka.

Nur Faizah membenarkan tertuduh diikat jamin sebanyak RM1,000 bagi setiap pertuduhan dan tertuduh dikenakan syarat tambahan sebagaimana yang dicadangkan oleh pihak pendakwaan dan perlu melaporkan diri di balai polis berdekatan sebulan sekali seterusnya menetapkan 26 Jan 2022 untuk sebutan semula kes dan lantikan peguam.


Anak muda, akar umbi PKR tak senang hasrat MUDA sertai PH

Hasrat Parti Ikatan Demokratik Malaysia (MUDA) untuk menjadi parti komponen Pakatan Harapan (PH) seterusnya menyasarkan 15 kerusi Parlimen pada Pilihan Raya Umum Ke-15 (PRU-15) akan datang dilihat tidak disenangi akar umbi Anak Muda Keadilan (AMK) serta PKR.

Perkara ini ditegaskan Ketua AMK Adam Adli yang berpendapat kepimpinan PH perlu merujuk kepada beberapa isu penting terlebih dahulu sebelum membuat keputusan MUDA menyertai gabungan itu.

Paling ketara, katanya adalah pendapat dan sentimen dalam kalangan akar umbi.

“Rata-rata akar umbi dan pimpinan AMK serta Keadilan dilihat tidak senang dengan perkembangan ini, dan ianya adalah berasas.

“Tiada jalan mudah buat MUDA. Banyak prasyarat yang perlu dipertimbang sebelum keputusan dicapai. Banyak laluan yang perlu ditempuh selain Majlis Presiden PH.

“Sehingga kini, di peringkat AMK, KEADILAN, malah Majlis Presiden PH; tiada perbincangan khusus pernah diadakan berkait hasrat MUDA tersebut,” katanya dalam satu kenyataan di Twitternya.

Adam Adli juga menegur MUDA supaya lebih bertertib membuat kenyataan dengan menyelesaikan terlebih dahulu soal kemasukan menjadi parti komponen sebelum bercakap mengenai kerusi pilihan raya.

Katanya pengalaman lampau seperti dalam dua pilihan raya negeri, soal jalinan yang pernah dibuat bersama parti-parti lain yang menolak kepimpinan PH, serta pertembungan demografi antara lainnya memberi kesan kepada penerimaan ramai dalam kalangan PKR khususnya terhadap MUDA.

“Dalam soal kritikan terbuka terhadap MUDA yang melibatkan sebahagian anggota dan pimpinan parti terutama dari AMK; ia adalah suara dan keresahan akar umbi yang tidak boleh didiamkan. Maka perlu ia direnung dan didengari. Demokrasi itu sentiasa hingar.

“Akhir sekali, setiap pertimbangan dan keputusan perlu dibuat dengan wajar dan rasional selain menghormati pandangan ramai. Keputusan kita perlulah sesuai keperluan, dan tidak bertentangan dengan apa yang sudah dimiliki dan dibina oleh gabungan hari ini,” katanya.

Selasa lalu, Presiden MUDA Syed Saddiq Syed Abdul Rahman berkata parti itu sebulat suara bersetuju untuk menyertai PH sebagai salah satu parti komponen.

Perkara itu diputuskan melalui Persidangan Pilihan Raya MUDA yang berlangsung pada Isnin dan Selasa.


Bomba kenal pasti 5,427 lokasi berisiko banjir, cerun kritikal

Secara berasingan, Jabatan Bomba dan Penyelamat (JBPM) turut memantau kira-kira 5,427 lokasi berisiko banjir bersama kawasan yang mempunyai arus deras dan cerun kritikal sebagai sebahagian daripada persiapan mereka.

Pengarah Operasi JBPM Datuk Nor Hisham Mohammad berkata sebahagian besar daripadanya terdiri daripada 4,987 titik panas banjir, 254 cerun dan 186 lokasi arus deras.

“Sarawak mendahului senarai dengan lebih 1,000 titik panas diikuti Sabah dengan lebih 600 titik panas, dan Kelantan dan Pahang masing-masing lebih 500,” katanya menurut The Star.

Beliau berkata air pasang besar juga telah menyebabkan beberapa banjir kilat di Sarawak, Sabah dan Melaka sejak 24 jam lalu.

Menurutnya beberapa mangsa telah ditempatkan di pusat pemindahan.

“Nasib baik, semua tempat yang dinaiki air ini berada dalam kawasan panas yang kita kenal pasti,” katanya menurut The Star.

Katanya jabatan itu juga telah menempatkan semua anggota bomba dan sukarelawannya di seluruh negara dalam keadaan berjaga-jaga, selain memantau air pasang yang boleh mengakibatkan banjir.

Nor Hisham berkata JBPM juga sedang menggerakkan semua asetnya termasuk lebih 435 bot untuk operasi menyelamat di seluruh negara.

“Kami juga akan menggunakan kira-kira 143 kenderaan berat, terutama trak, untuk memindahkan orang ramai ke pusat pemindahan apabila perlu.

“Kami akan menggunakan empat dron untuk melakukan pengawasan udara di sekitar kawasan yang terdedah kepada banjir,” katanya sambil menggesa mereka yang berada di kawasan rendah supaya bersedia untuk berpindah jika hujan berterusan dalam tempoh tertentu.

Beliau turut menggesa orang ramai memberi perhatian kepada kanak-kanak yang bermain berhampiran kawasan perairan seperti sungai, kolam, tasik dan kolam perlombongan yang tidak digunakan semasa musim tengkujuh.

Pada Rabu, Menteri Dalam Negeri Datuk Seri Hamzah Zainudin berkata Polis Diraja Malaysia (PDRM) juga bersedia untuk menggerakkan kira-kira 21,019 pegawai dan anggota di seluruh negara sebagai persediaan menghadapi banjir monsun.

Hamzah berkata aset itu termasuk 367 bot, 845 kenderaan pacuan empat roda, 454 lori dan 11 pesawat juga sedia dihantar jika diperlukan.

“Selain itu, 4,367 pegawai dan anggota Ikatan Relawan Rakyat (Rela), bersama aset terdiri daripada 41 lori tiga tan dan 36 kenderaan pacuan empat roda, turut bersiap sedia,” katanya.

Mereka yang memerlukan maklumat lanjut berhubung pengurusan banjir boleh menghubungi Pusat Kawalan PDRM di talian 03-2266 3333/ 03-2266 3444/ 03-2266 3451 atau MERS 999.


265 pesakit meninggal sebulan ketika kuarantin di rumah

Sebuah badan pemantau pandemik Covid-19 Indonesia – Komuniti LaporCovid-19 dan Yayasan Bantuan Guaman Indonesia (YLBHI) – melaporkan sepanjang 2 Jun hingga 2 Julai, 265 pesakit yang melakukan kuarantin kendiri di rumah meninggal dunia.

“Berdasarkan penjejakan yang dilakukan oleh pasukan LaporCovid19 di Twitter, berita dalam talian, dan laporan langsung orang ramai, kami mendapati sekurang-kurangnya 265 orang meninggal akibat Covid-19 ketika mereka melakukan pengasingan diri di rumah,” kata laporan kedua-duanya yang dikeluarkan hari ini.

Laporan itu mengatakan kebanyakan pesakit meninggal ketika mereka mengasingkan diri, berusaha mendapatkan katil hospital, dan menunggu di bilik kecemasan hospital.

“Ia berlaku di 47 bandar di 10 wilayah membabitkan Jakarta, Banten, Jawa Barat, Jawa Tengah, Yogyakarta, Jawa Timur, Lampung, Kepulauan Riau, Riau, dan Nusa Tenggara Timur,” kata laporan itu.

LaporCovid-19 berkata jumlah itu bagaimanapun tidak menunjukkan keadaan sebenar di lapangan kerana tidak semua pihak yang melaporkan kepada mereka, di dalam media sosial atau media massa.

“Ini mesti segera dijangkakan untuk mencegah lebih banyak kematian di luar kemudahan kesihatan,” kata mereka.

Mereka melihat fenomena ini sebagai keruntuhan sistem kesihatan, yang menyebabkan kesulitan kepada pesakit Covid-19 dalam mendapatkan rawatan yang sempurna.

“Selain itu, maklumat tidak tepat mengenai pelbagai risiko, menimbulkan rasa takut di kalangan masyarakat hingga membuat mereka enggan ke hospital, dan memilih untuk melakukan pengasingan diri,” kata laporan itu.

Masyarakat juga menganggap pemerintah Indonesia gagal memenuhi hak-hak kesihatan rakyatnya dalam keadaan pandemik sementara undang-undang menyatakan sebaliknya. Setiap warganegara Indonesia berhak mendapatkan layanan perubatan yang tepat.

“Ini jelas merupakan sebahagian daripada pelanggaran hak asasi manusia,” kata mereka. – Agensi


Russia uji peluru berpandu baharu Zirkon, capai jarak 1,000 kilometer

Russia berjaya menguji peluru berpandu jelajah Zirkon hipersonik pada jarak kira-kira 1,000 kilometer, kata Kementerian Pertahanan semalam.

Peluru berpandu itu dilepaskan dari kapal frigat Admiral Gorshkov yang ditempatkan di Laut Barents dan berjaya mengenai sasaran yang terletak 1,000 kilometer (625 batu) jauhnya di Laut Putih di Artik, kata Moscow.

Video yang dikeluarkan oleh kementerian berkenaan menunjukkan peluru berpandu itu ditembak dari sebuah kapal dan meluncur ke langit pada trajektori yang curam.

Kementerian itu menambah ujian itu dilakukan sebagai sebahagian daripada “ujian senjata baharu” yang berterusan.

Presiden Vladimir Putin menyifatkan Zirkon sebagai sebahagian daripada sistem senjata generasi baharu yang tiada tandingan.

Senjata hipersonik boleh bergerak pada sembilan kali kelajuan bunyi. Tahun lalu Russia telah melakukan ujian pelancaran Zirkon dari kapal perang dan kapal selam.

Ujian terbaharu senjata hipersonik menyusul ketika Russia terus mencapai kemajuan dalam perangya dengan Ukraine yang bermula akhir Februari lalu.

Mac lalu, Moscow berkata ia telah menggunakan buat kali pertama peluru berpandu hipersonik Kinzhal, atau belati, berketepatan tinggi dalam perang dengan Ukraine.

Bulan lalu Russia juga menguji peluru berpandu antara benua berkeupayaan nuklear yang baharu, Sarmat, yang mampu membawa 10 atau lebih kepala peledak dan mampu untuk menyerang Amerika Syarikat.

Senjata generasi baharu, yang diperkenalkan oleh Putin pada 2018, lebih sukar untuk dikesan dan dipintas sistem pertahanan peluru berpandu berbanding senjata konvensional, kerana kelajuannya, selain kerana ia dilancarkan pada ketinggian lebih rendah ke arah sasarannya.


Laporan kesihatan pesakit hanya boleh dikemukakan di mahkamah, kata KKM

Kementerian Kesihatan (KKM) terikat dengan tata etika kerahsiaan pesakit di bawah Akta Perubatan 1971 (Pindaan 2012).

Kenyataan Ketua Pengarah KKM, Tan Sri Dr Noor Hisham Abdullah itu hadir selepas disahkan bekas Perdana Menteri, Datuk Seri Najib Razak bergelar banduan kini ditempatkan di Hospital Rehabilitasi Cheras (HRC) ketika ini dan bukannya sedang berada di Penjara Kajang dimana didakwa menerima akses kepada dunia luar.

“Sebarang maklumat terperinci mengenai kesihatan seseorang pesakit hanya boleh dikemukakan kepada mahkamah (sekiranya diarahkan mahkamah),” katanya dalam hantaran di Facebook.

Noor Hisham juga memaklumkan rawatan dan pemantauan terhadap Najib sudah selesai dan laporan perubatan akan dikemukakan kepada mahkamah sekiranya perlu.

Jabatan Penjara semalam memaklumkan Najib dihantar ke HRC untuk rawatan dan pemantauan lanjut sejak Isnin lalu berdasarkan rujukan Hospital Kuala Lumpur (HKL).

Jelasnya, Najib akan dihantar semula ke Penjara Kajang untuk menjalani hukuman penjara sebaik saja pihak pakar perubatan HRC atau HKL memberikan pelepasan perubatan ke atas beliau.

Terdahulu, Timbalan Presiden PKR, Rafizi Ramli membangkitkan kemusykilan berkait lokasi Najib ketika ini yang didakwanya seakan mendapat akses ke dunia luar.

Sejak beberapa hari lalu tular dakwaan layanan istimewa diberikan terhadap Najib – yang dirujuk dengan nama kod merpati – di media sosial.

Najib sedang menjalani hukuman penjara 12 tahun selepas Mahkamah Persekutuan mengekalkan sabitan dan hukuman terhadapnya berkait kes dana RM42 juta SRC International Sdn Bhd.


Menangani kes trauma dan kemalangan

Tujuh hari lalu, Salleh, 30 (bukan nama sebenar)  baru sahaja dikejarkan ke unit kecemasan di salah sebuah hospital berdekatan dengan rumahnya. Dia tiba-tiba diserang sesak nafas selepas bersenam.

Dalam keadaan dilema kerana tiada sebarang rekod masalah kesihatan, Salleh terpaksa akur ditolak masuk ke zon kuning.

Rupa-rupanya, doktor telah mendapati paru-paru Salleh telah bocor sehingga oksigen di dalam badannya turun mendadak.

“Alhamdulillah, tindakan hadir ke unit kecemasan dengan pantas sebenarnya telah menyelamatkan nyawa saya,” ujarnya.

Kes Salleh merupakan salah satu bukti penerimaan pesakit secara tiba-tiba di unit kecemasan.

Pastinya dalam keadaan pandemik Covid-19 yang masih mengganas kini, Unit Kecemasan, Trauma dan Kemalangan di hospital adalah lokasi penting dalam mendepani kemelut kesihatan pesakit.

Situasi itu turut diakui oleh Ketua Pegawai Perubatan, Bahagian Kecemasan, Pantai Hospital Laguna Merbok, Dr. Ahmad Wildan Azhar.

Menurut beliau, peranan utama bahagian kecemasan adalah memberi rawatan awal yang penting kepada pesakit.

“Ini termasuk memastikan pesakit berada dalam keadaan yang stabil dari segi pengudaraan (airway) pernafasan (breathing) pengaliran darah (circulation) dan kecacatan (disability). Jika pesakit sudah distabilkan, langkah seterusnya adalah memastikan jenis kecederaan yang dialami pesakit dengan cara pemeriksaan fizikal penuh, X-ray dan imbasan jika perlu sebelum pesakit dirujuk kepada pakar.

“ Jika kecederaan yang dialami pesakit dianggap ringan, kebiasaannya pesakit akan dibenarkan pulang dari bahagian kecemasan hospital terbabit selepas rawatan awal diberikan,” katanya.

Tambah Dr. Wildan, purata kes bahagian kecemasan kebiasaannya bergantung kepada kapasiti hospital sama ada awam atau swasta dan kepadatan penduduk di sekitar hospital terlibat.

Sebagai contoh, Hospital Pantai Pulau Pinang mempunyai purata kes dalam 30 hingga 50 pesakit sehari. Jika dibandingkan dengan hospital awam, kebiasaannya jumlah pesakit boleh mencecah dua hingga tiga kali ganda jumlah tersebut.

“Kakitangan perubatan seperti pegawai perubatan, jururawat dan penolong pegawai perubatan adalah tonggak utama kepada pengurusan pesakit. Selain itu, juru X-ray, pegawai farmasi serta juruteknologi makmal perubatan merupakan individu-individu yang banyak memberi sokongan kepada bahagian kecemasan dalam rawatan pesakit secara menyeluruh,” ujarnya,

Tambah Dr. Wildan, kebiasaannya pesakit akan dinilai di bahagian triage untuk menentukan tahap keseriusan kes tersebut.

Terdapat tiga kategori yang biasa diguna pakai oleh bahagian kecemasan di mana-mana hospital iaitu Merah (Kritikal) yang perlu dilihat serta-merta, Kuning (Berisiko Tinggi) yang perlu dilihat dengan segera atau kurang dari 30 minit dan Hijau (Tidak Kritikal).

“Mana-mana hospital akan memberi prioriti kepada pesakit kategori Merah dan Kuning untuk dilihat dan distabilkan terlebih dahulu kerana boleh melibatkan kehilangan nyawa.

“Oleh sebab itu, pesakit kategori Hijau kebiasaannya mengambil masa yang lebih lama untuk dilihat oleh pegawai perubatan di bahagian kecemasan,” katanya.

Mengulas persediaan pandemik, Dr. Wildan menjelaskan, petugas-petugas perubatan di hospital secara keseluruhannya sudah divaksin dan rata-rata memiliki ketahanan yang lebih kuat terhadap Covid-19.

Walaupun sudah divaksin, petugas sentiasa menggunakan PPE dan mengamalkan pembersihan tangan dengan kerap.

“Jika terdapat pesakit yang berisiko tinggi untuk jangkitan Covid-19, pesakit akan diasingkan di bilik isolasi sehingga keputusan ‘Covid swab test’ diperolehi.

“Proses sanitasi sentiasa dijalankan di bahagian kecemasan bagi setiap kes Covid-19 yang dijumpai,” katanya.


UMNO kini jadi ‘bala tentera’ DAP

DAP yang sebenarnya membawa agenda cauvinisme dan murtad kini tidak lagi bersuara setelah parti itu berjaya mewujudkan bala tentera Melayu yang tidak mempunyai semangat dan maruah agama serta bangsa, kata Tan Sri Abdul Hadi Awang.

Presiden PAS itu menjelaskan bala tentera DAP, termasuk dalam kalangan PKR, AMANAH dan pertubuhan bukan kerajaan (NGO), kini lantang bersuara bagi pihak parti itu.

Menurutnya DAP kini berjaya menarik UMNO yang menyerah kalah disebabkan kepentingan diri sendiri, sehinggakan sanggup meninggalkan asas perjuangan mempertahankan agama, bangsa dan negara, selain melanggar resolusi perhimpunan agung yang menolak kerjasama dengan DAP.

Bagaimanapun, Abdul Hadi yang juga Timbalan Pengerusi Perikatan Nasional berkata PAS yakin sebahagian besar pemimpin UMNO tidak redha dengan langkah songsang oleh segelintir pemimpin mereka, bahkan ada yang secara terbuka melakukan protes.

“Kenyataan yang sebenar dalam PRU-15 yang lalu, DAP dan parti-parti sekutunya hanyalah memperoleh kemenangan dengan mengerahkan pengundi bukan Islam yang diugut dengan Islamofobia, dari seluruh pelosok tanah air sehingga luar negara dan seluruh penjuru dunia.

“Akhirnya, peratusan golongan bukan Islam yang keluar mengundi mencecah jumlah 98 peratus, namun mereka hanya memperoleh beberapa peratus yang kecil daripada undi orang Melayu Islam termasuk sebahagian yang berijazah,” katanya dalam kenyataan hari ini (22 Disember 2022).

Ahli Parlimen Marang itu berkata Perikatan Nasional mendapat 60 peratus sokongan pengundi Melayu Islam, dengan sebahagian besar pemimpin dan akar umbi UMNO yang setia kepada agama dan bangsa juga turut memberi sokongan.

Sokongan itu, katanya turut diberikan oleh parti bukan Melayu yang tidak fanatik perkauman seperti Gerakan, MCA, MIC dan Dewan Himpunan Pendukung PAS (DHPP).

Beliau menjelaskan walaupun Perikatan Nasional telah melaksanakan pendekatan kerjasama mengikut adab demokrasi dan undang-undang, dengan memperoleh kerusi yang boleh bertahan untuk mendapat kuasa politik yang sebenar secara demokrasi, ianya dipintas dengan pembentukan kerajaan secara luar tabii daripada amalan demokrasi yang sebenar dengan tipu daya dan putar belit yang sudah diketahui umum.

Pada masa sama, Abdul Hadi berkata DAP dan rakan-rakannya terus melatah tidak mampu mengawal perasaan kebenciannya terhadap Islam, Melayu dan Bumiputera, apabila memainkan isu mengenai bahaya ‘gelombang hijau‘.

“Perkara ini sekali gus mendedahkan warna kemerahan anti-Islam yang ada dalam diri mereka bersama parti-parti lain, laksana gerabak kereta api di belakangnya yang sebenarnya membawa bahaya kepada negara dan rakyat, termasuk rakyat bukan Islam dalam masyarakat majmuk ini,” katanya merujuk kenyataan veteran DAP Lim Kit Siang mengenai ‘green tide’ dalam PRU-15 lalu.

Abdul Hadi berkata apabila hendak dilakukan protes terhadap amalan yang salah mengikut adab dan akhlak demokrasi sebenar yang adil dan telus, tiba-tiba mereka berhujah dengan mengulangi apa yang pernah dilakukan oleh penjajah pada zaman dahulu dengan menonjolkan isu melawan raja bukannya melawan penjajah.

Keadaan ini katanya, mengulangi kembali cerita perjuangan menentang penjajah dahulu, dipusing jalan cerita kononnya untuk melawan raja, istana dan pemimpin masyarakat.

“Sehingga menyebabkan ada yang terperangkap dalam penipuan Perjanjian Pangkor 1874 dan perjanjian lain sebelum dan selepas itu, dengan menjemput penjajah secara percuma atau menggadaikan maruah serta tanah air dengan harta dan pangkat.

“Kenyataan sebenar Istana Negara sekiranya dibaca dengan teliti dan berhemah adalah berlainan dengan kenyataan politik para pemimpin PH yang cuba berbohong dan berselindung di belakang gambar Istana Negara. Istilah Kerajaan Perpaduan cuba dinyatakan dengan menyalahi maknanya yang sebenar.

“Malah, istilah Kerajaan Minoriti juga tidak tepat mengikut istilah ilmu politik, walaupun bagi mencukupkan pembentukan sebuah kerajaan terpaksa digabungkan semua parti menjadi satu atas nama PH, bukannya mengikut parti masing-masing seperti DAP, PKR, dan AMANAH.

“Sebaliknya akuan bersumpah yang telah diusahakan oleh Perikatan Nasional daripada berbagai-bagai parti secara amalan demokrasi tidak dilayan.

“Kini bukan lagi zaman penjajahan. Isu lama dan basi sudah boleh difahami oleh rakyat yang peka, khususnya dalam kalangan generasi muda yang paling ramai mengundi Perikatan Nasional baru-baru ini dan membaca semula sejarah yang sebenar,” katanya.


Kami faham Najib dalam penjara, tak dapat maklumat terkini: Armada

Ketua Armada Bersatu Malaysia Wan Ahmad Fayhsal Wan Ahmad Kamal tidak berkecil hati terhadap kenyataan Datuk Seri Najib Razak yang memetik namanya berhubung sokongan 10 Ahli Parlimen (MP) Barisan Nasional (BN) kepada Tan Sri Muhyiddin Yassin.

Ini kerana katanya beliau memahami hakikat bahawa bekas Perdana Menteri yang juga bekas Presiden UMNO itu kini berada di dalam penjara kerana terbabit dalam kes penyelewengan wang SRC International dan beliau tidak mendapat maklumat terkini.

“Tak apa, kami faham, Najib dalam penjara, susahlah dia nak dapat semua maklumat terkini.

“Tapi itu bukan bermakna kamu ada lesen nak menipu ahli UMNO dan rakyat Malaysia sewenang-wenangnya macam kamu menipu pasal 1MDB sampai jatuh bersalah dan dihukum penjara!,” katanya dalam kenyataan semalam (27 November 2022).

Timbalan Ketua Pemuda Perikatan Nasional itu yang menang kerusi Parlimen Machang itu turut bertanya kepada Najib kenapa tidak mengulas tindakan Presiden UMNO Datuk Seri Ahmad Zahid Hamidi yang cuba menipu Yang di-Pertuan Agong.

“DYMM YDP Agong pun tak persoalkan langsung tentang surat sokongan tersebut. Jadi kenapa Najib nak persoalkan? Oh ya, Najib tak nak ulas tentang penipuan Presiden UMNO, Zahid Hamidi terhadap YDP Agong?

“Kononnya kata Zahid ada 30 Ahli Parlimen BN telah menyatakan sokongan kepada Anwar Ibrahim sebagai Perdana Menteri, walhal kesemua ahli Parlimen BN tersebut langsung tidak tahu-menahu tentang perkara itu.

“Sudahlah bohong rakan-rakan dalam parti, YDP Agong pun dia bohong! Derhaka sungguh,” katanya sambil mengingatkan bahawa sokongan kepada Perdana Menteri adalah hak individu, bukannya blok parti.

Wan Ahmad Fayhsal juga berkata admin Facebook Najib tidak faham mengenai pindaan Perlembagaan mengenai larangan bertukar parti yang langsung tidak melarang ahli Dewan Rakyat memberi sokongan secara individu.

“Dalam perlembagaan pun disebut, sokongan majoriti kepada Perdana Menteri adalah dari kalangan ahli-ahli Dewan Rakyat, langsung tak sebut ia perlu mengikut parti yang diwakili oleh ahli Dewan Rakyat tersebut.

“Adakah Najib dan penyokong Zahid lupa yang meminta akuan bersumpah setiap ahli Parlimen adalah Istana Negara sendiri melalui surat Yang Dipertua Dewan Rakyat.

“Mantan Menteri Undang-Undang, Datuk Seri Dr Wan Junaidi Tuanku Jaafar juga sudah nyatakan perkara ini dengan jelas. Beliau berpendapat yang sama.

“Jadi tidak timbul soal curi ahli Dewan Rakyat dan sebagainya. Mereka yang memberi sokongan kepada YB Tan Sri Muhyiddin Yassin adalah secara sukarela bukan secara paksa.

“Tak tahulah kalau Najib faham beza antara perkataan ‘sukarela’ dan ‘memaksa’. Akta antipindah parti tidak menjadikan seorang ahli Parlimen seperti robot atau “rubber stamp” untuk parti politik,” katanya.


Kapal selam Indonesia ditemui, semua kru diisytihar meninggal

Pasukan penyelamat menemukan kapal selam Angkatan Laut Tentera Nasional Indonesia (TNI-AL) yang tenggelam di dasar Laut Bali, selain mengesahkan 53 krunya maut dalam tragedi pertama kali berlaku di negara itu.

Ketua TNI-AL, Admiral Yudo Margono berkata pihak berkuasa menerima isyarat dari lokasi sedalam 800 meter awal pagi Ahad dan menemukannya dalam keadaan pecah kepada tiga bahagian.

“Kami menggunakan kapal selam penyelamat dibekalkan Singapura untuk mendapatkan gambaran sebenar KRI Nanggala 402. Kami juga menemukan beberapa bahagian kapal selam itu, termasuk jaket keselamatan dipakai kru,” katanya.

Penemuan kapal selam buatan Jerman itu muncul sehari selepas TNI mengumumkan secara rasmi bahawa KRI Nanggala 402 tenggelam. Sebelum itu TNI mengklasifikasikannya sebagai hilang.

Kapal perang, pesawat dan ratusan anggota tentera, termasuk dari Malaysia dan Singapura, melakukan pencarian selepas kapal selam itu dilaporkan hilang pada pagi Rabu lalu ketika menjalani latihan pengeboman torpedo.

Usaha itu diperhebatkan lagi pada Jumaat kerana oksigen di dalam kapal selam itu hanya mampu bertahan hingga Sabtu.

Namun, pada Ahad, Panglima TNI, Jeneral Hadi Tjahjanto mengesahkan pasukan pencari tiada lagi peluang untuk menemukan anak kapal yang hidup.

“Dengan rasa sedih yang mendalam, saya mengumumkan 53 anak kapal sudah meninggal,” katanya.

Presiden Joko Widodo menyifatkan semua anak kapal selam itu sebagai ‘perwira terhebat’.

“Indonesia menyampaikan kesedihan yang amat sangat di atas tragedi itu, terutama kepada keluarga kru kapal selam berkenaan,” katanya.

Pihak berkuasa bagaimanapun tidak menjelaskan bagaimana insiden itu berlaku, tetapi tidak menolak kemungkinan bekalan elektrik kapal selam berkenaan terputus menyebabkan ia tidak dapat timbul di permukaan.

Menolak kemungkinan berlaku letupan, TNI berkata ada bukti menunjukkan kapal selam itu pecah akibat tekanan kedalaman air melebihi 800 meter.

Tragedi KRI Nanggala 402 adalah antara rentetan kemalangan kapal selam yang membawa maut sejak beberapa dekad lalu.

Antara tragedi terburuk membabitkan kapal selam Kursk yang menjadi kebanggaan Armada Utara Russia pada tahun 2000.

Kapal selam itu bergerak di Laut Barents apabila tenggelam akibat letupan torpedo yang mengorbankan 118 anak kapal. – Agensi


Zahid perlekeh manifesto cikgunya yang terima ‘katak berprinsip’

Datuk Seri Ahmad Zahid Hamidi dilihat tidak menghormati cikgunya Datuk Seri Anwar Ibrahim apabila memperlekehkan manifesto Pakatan Harapan (PH) yang disifatkannya hanya sebagai janji manis dan mengelirukan rakyat Melaka.

Presiden UMNO itu sudah lama menjadi anak murid kepada Presiden PKR yang juga Pengerusi PH, malah kemesraan kedua-duanya terserlah apabila saling merencanakan strategi politik ketika Perhimpunan Agung UMNO (PAU) 2020 pada Mac lalu.

Kedua-dua anak murid dan cikgu saling berbual mesra menerusi telefon sebagaimana tular klip audio berhubung perbualan itu 7 April lalu. Berita berkaitan

Namun, menjelang Pilihan Raya Negeri (PRN) Melaka yang dijadual 20 November ini, Zahid memperlekehkan gabungan parti yang diterajui cikgunya itu.

Zahid menyifatkan sesuatu yang pelik apabila dalam manifesto PH mereka mahu menggubal enakmen antilompat parti tetapi pada masa sama Presiden UMNO itu berkata PH sebaliknya mengiktiraf ‘katak berprinsip’.

“Pakatan Harapan (PH) datang lagi dengan janji-janji manis barunya sempena Pilihanraya Negeri (PRN) Melaka.

“Namun terdapat banyak perkara yang sangat mengelirukan dalam janji mereka kepada rakyat Melaka kali ini.

“Mahu menggubal enakmen anti-lompat parti bagi menjamin kestabilan kerajaan, tetapi inilah parti yang mengiktiraf ‘katak berprinsip’,” tulis Zahid dalam Facebooknya malam tadi.

Kenyataan Zahid itu juga dilihat menyindir cikgunya yang menerima dua bekas Ahli Dewan Undangan Negeri (ADUN) UMNO yang menyebabkan kerajaan Melaka tumbang 4 Oktober lalu, Datuk Seri Idris Haron (Sungai Udang) dan Datuk Nor Azman Hassan (Pantai Kundor), untuk bertanding pada PRN Melaka atas tiket PH.

Ahli Parlimen Bagan Datuk itu juga berkata PH mahu mengiktiraf kedudukan Ketua Pembangkang setaraf Exco, tetapi gabungan itu jugalah yang memperkecilkan peranan Ketua Pembangkang semasa menjadi kerajaan.

“Mahu memberi hak peruntukan tahunan setara kepada setiap ADUN tanpa mengira parti, tetapi merekalah yang menafikan hak itu semasa berkuasa sebagai Kerajaan Persekutuan

“Mahu mewujudkan peluang pekerjaan baharu di PBT dan GLC, tetapi inilah parti yang pernah kata saiz perkhidmatan awam negara terlalu besar dan patut dikurangkan.

“Realitinya inilah antara yang baharu dijanjikan mereka, tetapi terbukti dilaksanakan secara “vice versa” sepanjang 22 bulan mentadbir negara,” kata Zahid yang kini menjalani rawatan sakit belakang di Jerman – negara sama cikgunya mendapatkan rawatan.

Beliau membandingkan manifesto Barisan Nasional (BN) yang menurutnya telah lama memberi janji kepada rakyat dan dilaksanakan, malah BN juga mempunyai rekod pentadbiran yang cekap.

Zahid mendakwa BN kalah pada Pilihan Raya Umum Ke-14 (PRU14) lalu kerana rakyat dikaburi dengan fitnah dan permainan persepsi PH yang rakus untuk berkuasa.

Untuk rekod, antara isu utama yang dimainkan PH pada PRU14 lalu ialah penyelewengan berbilion-bilion ringgit dana 1Malaysia Development Berhad (1MDB) yang membabitkan Perdana Menteri dan Presiden UMNO ketika itu Datuk Seri Najib Razak, serta beberapa pemimpin UMNO yang lain.

Najib dan beberapa pemimpin UMNO lain termasuk Zahid kini sedang berdepan puluhan tuduhan jenayah, termasuk rasuah, pecah amanah, penyelewengan dan pengubahan wang haram melibatkan berbilion ringgit.

Malah, Najib sendiri telah dijatuhi hukuman penjara 12 tahun dan denda oleh Mahkamah Tinggi Kuala Lumpur setelah didapati bersalah dalam kes SRC International.


Tak sepatutnya Arul Kanda, Mohd Irwan dipertanggungjawabkan bagi kerugian 1MDB: Peguam

Mahkamah Tinggi Kuala Lumpur hari ini diberitahu bahawa bekas Ketua Pegawai Eksekutif 1Malaysia Development Berhad (1MDB) Arul Kanda Kandasamy dan bekas Pengerusinya Tan Sri Mohd Irwan Serigar Abdullah tidak sepatutnya dipertanggungjawab bagi kerugian yang dialami oleh syarikat itu akibat penyelewengan yang dilakukan oleh orang lain.

Peguam Sanjay Mohan, yang mewakili Arul Kanda, berhujah bahawa isu berkaitan kerugian kewangan 1MDB telah dibangkitkan pada 2014, setahun sebelum pelantikan anak guamnya dalam syarikat itu, menurut laporan Bernama.

“Dakwaan yang dibangkitkan oleh plaintif (1MDB) telah dibuat tanpa sebarang bukti. Siasatan terhadap 1MDB bermula pada 27 Feb 2015 berkaitan urus niaga di antara tahun 2010 dan 2014. Anak guam saya adalah sebahagian daripada pengurusan baharu. Beliau tidak pernah terlibat dalam apa cara sekalipun,” katanya.

Peguam Lavinia Kumaraendran, yang mewakili Mohd Irwan, pula berhujah bahawa bekas Ketua Setiausaha Perbendaharaan itu telah dilantik menganggotai Lembaga Pengarah 1MDB pada 2016 dan tiada kaitan langsung bahawa kerugian yang didakwa berlaku adalah akibat perbuatan salah laku Mohd Irwan.

“Pelaburan di Brazen Sky Limited dan pembayaran kepada Aabar Investments PJS Limited adalah jelas tidak mampan kerana mahkamah belum menentukan bahawa 1MDB mengalami kerugian sebanyak US$1.83 bilion (RM8.05 bilion) dan US$3.5 bilion (RM15.4 bilion),” katanya sambil menambah saman plaintif terhadap Mohd Irwan adalah pramatang.

Kedua-dua peguam berkata demikian pada prosiding pendengaran permohonan bagi membatalkan saman US$6.59 bilion yang difailkan oleh 1MDB terhadap Arul Kanda dan Mohd Irwan di hadapan Pesuruhjaya Kehakiman Datuk Raja Ahmad Mohzanuddin Shah Raja Mohzan.

Sementara itu, peguam Brendan Siva yang mewakili 1MDB berhujah saman tersebut perlu melalui prosiding perbicaraan penuh kerana adalah menjadi tanggungjawab 1MDB untuk memastikan bahawa semua pihak yang berkaitan disoal dalam usaha mendapatkan semula dana yang hilang.

Seorang lagi peguam 1MDB iaitu Datuk Lim Chee Wee pula berkata saman itu adalah terhadap apa yang sepatutnya mereka lakukan namun gagal berbuat demikan pada masa yang material.

“Mereka gagal melakukan inkuiri, menyiasat dan memastikan pelbagai pelaburan 1MDB yang gagal serta mendapatkan semula dana yang terlibat,” katanya.

Selepas mendengar hujah semua pihak, Raja Ahmad menetapkan 23 Ogos ini untuk memutuskan perkara itu.

Pada Mei 2021, 1MDB memfailkan saman terhadap mereka atas dakwaan pecah amanah dan konspirasi sehingga menyebabkan 1MDB mengalami kerugian berjumlah US$1.83 bilion berhubung pelaburannya dalam 1MDB-Petrosaudi Ltd, yang ditukar kepada pelaburan di Brazen Sky Limited, yang dikatakan terdapat dalam Bridge Global Fund.

1MDB juga mendakwa Arul Kanda dan Mohd Irwan melakukan pecah amanah serta konspirasi dengan menyeleweng wang 1MDB berjumlah US$3.5 bilion yang dibayar kepada to Aabar Investments dan US$1.265 bilion, yang dibayar kepada International Petroleum Investment Company (IPIC) pada 9 Mei 2017.

Menurut 1MDB, Mohd Irwan juga berkonspirasi dengan Arul Kanda untuk menyebabkan syarikat itu melaksanakan Perjanjian Pelanjutan Pekerjaan dan membuat pembayaran berjumlah RM2,905,200 kepada Arul Kanda selaras dengan perjanjian itu tanpa menghiraukan kepentingan 1MDB sehingga menyebabkan syarikat berkenaan mengalami kerugian.

Sehubungan itu, 1MDB antara lain menuntut kedua-dua defendan membayar US$6.59 bilion bagi pelanggaran terbabit dan tambahan RM2.9 juta daripada Mohd Irwan berkaitan Perjanjian Pelanjutan Pekerjaan.


Kenyataan CEO BNS isu skandal kapal LCS bercanggah, kata PAC

Kenyataan terbaharu oleh Ketua Pegawai Eksekutif (CEO) Boustead Naval Shipyard (BNS) Sdn Bhd mengenai projek kapal tempur pesisir pantai (LCS) bercanggah dengan keterangannya kepada Jawatankuasa Kira-kira Awam (PAC), kata Pengerusi PAC Wong Kah Woh.

Kapt (B) Azhar Jumaat memberitahu media pada Sabtu bahawa 15 peratus daripada RM1.7 bilion nilai peralatan masih beroperasi dan boleh digunakan serta tidak lapuk, seperti yang dinyatakan dalam laporan PAC mengenai projek itu awal bulan ini.

“Pendirian BNS pada Ogos 2022 boleh dibalas dengan (apa yang dikatakan pada) Disember 2021,” kata Wong dalam kenyataan di Facebook sambil memetik kenyataan Azhar dalam prosiding PAC pada 11 Disember.

Wong juga menyiarkan imej transkrip daripada prosiding PAC itu.

Beliau berkata, dalam menjawab soalan berapa banyak stok peralatan LCS yang sudah lapuk, Azhar menjelaskan BNS mempunyai proses pemantauan rapi.

“Kami telah membuat laporan bulanan kepada pasukan projek Tentera Laut Diraja Malaysia (TLDM) dan jika diambil dari segi peratusan, 15 peratus telah lulus atau hampir dalam proses menjadi usang,” Azhar dipetik sebagai memberitahu PAC.

Wong berkata apabila soalan itu diulang, Azhar mengulangi bahawa ia adalah 15 peratus.

Bagaimanapun, Wong berkata BNS kini memberitahu bahawa peralatan itu dalam proses menjadi usang dan boleh digunakan sekurang-kurangnya 25 tahun lagi.

“Persoalannya jika peralatan itu boleh digunakan sekurang-kurangnya 25 tahun, ia tidak akan dianggap sebagai dalam proses menjadi usang, bukan?

“Selepas sembilan bulan, BNS kini berkata peralatan yang telah melepasi tempoh usang hanyalah TV pintar dan bukan barangan lain?,” katanya lagi.

Wong berkata PAC tidak menulis laporan itu daripada kesimpulannya sendiri tetapi daripada kenyataan saksi.

“Dalam kes LCS, bukan satu atau dua tetapi 10 prosiding dan 21 saksi yang kami dapat kesimpulan kami yang (selepas itu) dibentangkan (di Parlimen).

“Isu peralatan yang telah dibeli dan telah menjadi usang, serta jaminan yang telah tamat tempoh, adalah satu isu yang serius (pada pandangan) PAC,” tambahnya.

Wong berkata, saksi yang datang ke PAC juga telah menyuarakan kebimbangan mereka mengenai projek itu.

“Saya pasti saksi tidak akan menyentuh (tempoh waranti dan peralatan menjadi usang) jika ia hanya melibatkan TV pintar.

“Sebagai pembayar cukai, saya juga berharap TV pintar sahaja yang terlibat, tetapi kenyataan saksi menunjukkan (perkara) yang lebih serius,” tambahnya.

Ketika lawatan media ke limbungan BNS di Lumut pada Sabtu, Azhar berkata syarikat itu telah diyakinkan oleh pengilang bahawa peralatan misi dan tempur yang dibeli masih boleh digunakan.

Beliau berkata peralatan itu akan dipasang pada enam kapal yang masih dalam pembinaan.


Serahkan negara kepada pihak yang amanah, berintegriti: Hadi Awang

Timbalan Pengerusi Perikatan Nasional (PN) menyeru pengundi yang celik ilmu dan telah mengetahui apa yang sebenarnya berlaku sebelum ini, supaya menyerahkan tanggungjawab mentadbir negara kepada tangan pemimpin yang amanh, bersih dan berintegriti.

Tan Sri Abdul Hadi Awang yang juga Presiden PAS berkata nilai integriti – sebagaimana prinsip asas diperjuangkan gabungan PN – adalah tunjang kepada segala urusan kehidupan dan kenegaraan.

“Justeru, bagi menegakkan keadilan dan menjamin kesejahteraan yang merangkumi segala aspek kehidupan manusia, amanah wajib diserahkan kepada orang yang berkelayakan dari segi iman, akhlak, integriti, dan ilmu.

“Demikian juga, rakyat yang mengundi dan memilih pemimpin mestilah berintegriti berasaskan kematangan akal dan ilmu, bukan semata-mata berdasarkan faktor umur dan usia.

“Nilai integriti merupakan tunjang segala urusan, khususnya dalam politik kenegaraan yang merupakan suatu amanah paling besar kerana ia menjadi payung kepada urusan yang lain,” katanya.

Beliau berkata demikian dalam kenyataan hari ini (Isnin, 31 Oktober 2022), menjelang Pilihan Raya Umum Ke-15 (PRU-15) pada 19 November ini.

Abdul Hadi yang bakal mempertahankan kerusi Parlimen Marang, Terengganu berkata integriti dalam Islam lahir daripada hidayah sebenar yang dikurniakan oleh Allah SWT ke dalam hati manusia yang menjadi raja bagi seluruh jasad.

Menurutnya perbezaan yang paling ketara antara objektif integriti mengikut acuan Islam berbanding dengan ideologi dan teori ciptaan manusia ialah aspek kerohanian dan keimanan yang mengandungi penilaian dosa dan pahala.

“Oleh sebab itulah, tiada integriti dalam diri golongan yang tidak beriman dan munafiq, termasuklah mereka yang tidak berpegang dengan Islam yang sempurna kerana sentiasa berpura-pura dalam sikap integriti,” katanya.

Sebab itu, katanya PAS dan parti komponen PN Maka, menetapkan nilai berintegriti sebagai satu aspek yang penting bagi calon-calon yang akan bertanding dalam pilihan raya dan memerintah kerajaan.


Lebih 1,000 korban gempa di Afghanistan, 1,500 lagi cedera

Angka korban akibat gempa bumi ‘tahap kuning’ yang melanda timur Afghanistan berhampiran sempadan Pakistan semalam, meningkat melebihi 1,000 orang, manakala lebih 1,500 lagi cedera.

Jumlah kematian dan kecederaan dijangka terus meningkat tatkala pasukan penyelamat yang dihantar, khususnya di wilayah Paktika, meneruskan usaha mencari mangsa sama ada yang terkorban atau terperangkap dalam bangunan runtuh.

Gegaran berukuran 6.1 Magnitud – berdasarkan kenyataan Pusat Seismologi Eropah-Mediterania (EMSC) – berlaku tengah malam dan awal pagi semalam tatkala penduduk sedang tidur.

Sejumlah penduduk yang tidak diketahui masih terperangkap di bawah runtuhan dan di kawasan terpencil. Pekerja kesihatan dan bantuan berkata operasi menyelamat rumit dengan keadaan sukar termasuk hujan, tanah runtuh dan banyak kampung terletak di kawasan lereng bukit yang tidak boleh diakses.

“Ramai orang masih tertimbus di bawah tanah. Pasukan penyelamat Emirat Islam telah tiba dan dengan bantuan penduduk tempatan sedang berusaha untuk mengeluarkan mangsa yang maut dan cedera,” kata seorang pekerja kesihatan di salah sebuah hospital utama Paktika.

Menjalankan operasi menyelamat akan membuktikan ujian besar bagi pihak berkuasa Taliban Islam, yang mengambil alih negara itu Ogos lalu selepas dua dekad perang dan telah terputus daripada banyak bantuan antarabangsa kerana sekatan.

Jurucakap Pejabat Penyelarasan Hal Ehwal Kemanusiaan Pertubuhan Bangsa-Bangsa Bersatu (UNOCHA) berkata ia menghantar pasukan sebagai tambahan kepada ambulans dan helikopter yang dihantar oleh Kementerian Pertahanan Taliban, yang mengetuai usaha menyelamat.

“Walaupun usaha mencari dan menyelamat sedang dijalankan, hujan lebat dan angin menghalang penggunaan helikopter yang dilaporkan tidak dapat mendarat petang ini,” katanya UNOCHA.

“Jumlah kematian mungkin meningkat kerana beberapa kampung berada di kawasan terpencil di pergunungan dan ia akan mengambil sedikit masa untuk mengumpul butiran,” kata pegawai Kementerian Dalam Negeri, Salahuddin Ayubi.

Gempa 6.1 Magnitud di timur Afghanistan semalam, 22 Jun 2022, menyebabkan ratusan rumah ranap.

Gempa semalam adalah yang paling dahsyat di Afghanistan sejak 2002. Ia melanda kira-kira 44 kilometer dari tenggara bandar Khost, berhampiran sempadan dengan Pakistan, kata Pusat Kajian Geologi Amerika Syarikat (USGS).

Gegaran dirasai kira-kira 119 juta penduduk Pakistan, Afghanistan dan India, kata EMSC di Twitter, tetapi tiada laporan segera mengenai kerosakan atau kemalangan jiwa di Pakistan.

EMSC meletakkan magnitud gempa bumi pada 6.1, walaupun USGC berkata ia adalah 5.9.

Kebanyakan kematian yang disahkan adalah di wilayah timur Paktika, di mana 255 orang terbunuh dan lebih 200 cedera, tambah Ayubi. Di wilayah Khost, 25 maut dan 90 telah dibawa ke hospital.

Haibatullah Akhundzada, pemimpin tertinggi Taliban yang memerintah, dalam satu kenyataan mengucapkan takziah kepada keluarga mangsa.

Menambah cabaran bagi pihak berkuasa Afghanistan ialah banjir baru-baru ini di banyak wilayah, yang menurut agensi bencana itu telah membunuh 11 orang, mencederakan 50 yang lain dan menghalang laluan lebuh raya.

Bencana itu berlaku ketika Afghanistan bergelut dengan krisis ekonomi yang teruk sejak Taliban mengambil alih ketika tentera antarabangsa yang diketuai AS berundur dari negara itu.

Sebagai tindak balas kepada pengambilalihan Taliban, banyak negara mengenakan sekatan ke atas sektor perbankan Afghanistan dan mengurangkan berbilion dolar, namun bantuan kemanusiaan diteruskan daripada agensi antarabangsa seperti Pertubuhan Bangsa-Bangsa Bersatu.

Jurucakap kementerian luar berkata Taliban mengalu-alukan bantuan antarabangsa. Beberapa negara, termasuk negara jiran Pakistan dan Iran berkata mereka menghantar bantuan kemanusiaan termasuk makanan dan ubat-ubatan.

Sebahagian besar Asia Selatan aktif secara seismik kerana plat tektonik yang dikenali sebagai plat India menolak ke utara ke dalam plat Eurasia.

Pada 2015, gempa bumi melanda timur laut Afghanistan yang terpencil, mengorbankan ratusan penduduk di Afghanistan dan utara Pakistan.

Pada bulan Januari, gempa bumi melanda Afghanistan barat, membunuh lebih daripada 20 penduduk. – Agensi